qundao/data-zh-poetry huggingface dataset:
焦山
作者：杜浚
朝代：清

触处迷人代，兹山尚姓焦。上头仍栋宇，到眼忽云霄。树色南徐近，江声北岸遥。衣冠留洞壑，不必访松寥。八年前一到，车骑乱青苍。剩此题诗客，来寻置酒堂。饥鹰啼半岭，野马战斜阳。实有悲盈谷，非关吊夜郎。出郭来差远，凭高望独深。江分神禹迹，海见鲁连心。密竹藏金像，回流灌石林。拟寻幽绝处，却诵《白头吟》。摩碑临积水，折竹杖危坡。不向山中住，宁知幽处多。雪埋孤衲笠，风乱老渔蓑。荒率存真意，余心不厌过。僧堂陈古鼎，青绿略参差。沙劫何多故，商周仅片时。神工疑太浅，怪物复安施。不必论真赝，风尘忌独知。
焦山·其一
作者：杜浚
朝代：清
体裁：五言律诗

触处迷人代，兹山尚姓焦。上头仍栋宇，到眼忽云霄。树色南徐近，江声北岸遥。衣冠留洞壑，不必访松寥。
焦山·其三
作者：杜浚
朝代：清
体裁：五言律诗

八年前一到，车骑乱青苍。剩此题诗客，来寻置酒堂。饥鹰啼半岭，野马战斜阳。实有悲盈谷，非关吊夜郎。
焦山·其二
作者：杜浚
朝代：清

远迹沧江曲，山情实澹然。石根争插水，树杪欲浮天。莫起苍虬卧，端如处士贤。再来应酹鹤，把酒坐高堙。
焦山·其二
作者：杜浚
朝代：清
体裁：五言律诗

远迹沧江曲，山情实澹然。石根争插水，树杪欲浮天。莫起苍虬卧，端如处士贤。再来应酹鹤，把酒坐高烟。
焦山·其五
作者：杜浚
朝代：清
体裁：五言律诗

摩碑临积水，折竹杖危坡。不向山中住，宁知幽处多。雪埋孤衲笠，风乱老渔蓑。荒率存真意，余心不厌过。
焦山·其六
作者：杜浚
朝代：清
体裁：五言律诗

僧堂陈古鼎，青绿略参差。沙劫何多故，商周仅片时。神工疑太浅，怪物复安施。不必论真赝，风尘忌独知。
焦山·其四
作者：杜浚
朝代：清
体裁：五言律诗

出郭来差远，凭高望独深。江分神禹迹，海见鲁连心。密竹藏金像，回流灌石林。拟寻幽绝处，却诵《白头吟》。
闵友谈水东之胜
作者：杜浚
朝代：清
体裁：七言绝句

鱼爱深池鸟爱丛，君谈句句合幽踪。凭将骨与青山誓，老号诗人杜水东。
闻子规
作者：杜浚
朝代：清
体裁：五言律诗

四月三之日，子规惊梦魂。天高吾不问，春去汝何言。口血腥花气，关河阻剑门。此方多挟弹，未可恃君恩。
雨
作者：杜浚
朝代：清
体裁：五言律诗

冬暄何时恃，一夕起层阴。落尽衰桐叶，方知急雨心。暗停南浦棹，寒折北斋琴。邻舍知几早，多时响暮砧。
题废寺寄钱宗伯牧斋
作者：杜浚
朝代：清
体裁：七言绝句

大树风多叶尽飘，庄严犹是建前朝。黑头江令残碑在，不记君王旧姓萧。
题朱林修尘外楼图
作者：杜浚
朝代：清
体裁：七言绝句

芳草无边似绿江，高楼临眺客愁降。向东一面尤奇绝，尽放钟山入小窗。
龚宗伯座中赠优人扮虞姬
作者：杜浚
朝代：清
体裁：七言绝句

年少当场秋思深，座中楚客最知音。八千子弟封侯去，唯有虞兮不负心。
春日园居
作者：杜淑雅
朝代：清

满园桃杏笑清明，薄日微云乍放晴。一缕游丝飞不定，又牵花瓣作风筝。
塞上
作者：杜湑
朝代：清
体裁：五言律诗

旌旗当落日，绝塞阵云横。晓角惊寒雁，孤烟照暮城。河冰驱马渡，陇草遂人行。战骨悲沙漠，年年古北平。
减字木兰花·咏茉莉
作者：杜漪兰
朝代：清

花开长夏。点点珠凝清泪夜。玉凤团成。好待黄昏伴美人。丰姿素质。无限芳心堪爱惜。半吐幽香。笑插云鬟助晚妆。
南乡子·和陈相国夫人徐湘蘋送别
作者：杜漪兰
朝代：清

数载炙清光。万里家山别路长。尺素裁书云锦样，流觞。半是兰亭笔墨香。彩鹢竖牙樯。力敌秋风薜荔裳。寄语瑶池今阿母，情伤。把酒叮咛看雁行。
菩萨蛮·杨花
作者：杜漪兰
朝代：清
体裁：词

飞绵糁径无消息。因风管领东南陌。小榭正无聊。漫天作雪飘。疏帘愁未捲。浪迹萍踪远。舞怯舞池塘。萍浮总渺茫。
菩萨蛮·杨花
作者：杜漪兰
朝代：清

飞绵糁径无消息。因风管领东南陌。小谢正无聊。漫天作雪飘。疏帘愁未捲。浪迹萍踪远。舞怯舞池塘。萍浮总渺茫。
阮郎归·新柳
作者：杜漪兰
朝代：清

条风处处放新枝。行行春日迟。闲看芳草影参差。莺花争艳时。杨柳岸，画船齐。相思忆画眉。那禁对对鸟飞归。风光只自知。
宜陵道中
作者：杜漺
朝代：清

理枻风雨伺，一榻百愁寄。行役苦留连，坚忍独嘘泪。乱去十余年，生聚尚童稚。修垣成芜丛，稻畦变邮置。况乃海东头，官盐属有司。煮盐烧烟青，蝇利翅可聚。三岁潮不至，倏来何赑屃。直捣范公堤，还卤不毛地。河鱼等烹鲜，田蟹亦骨醉。筑堡备潮汐，古人劳远意。大蛇趋其颠，昂颅待人饲。临窟气欲腥，攀崖指已坠。死水与死蛇，梃刃理勿二。天地莽嗟吁，鬼神纷憔悴。上河颇有秋，翼翼禾垂穗。淫淫冻雨缠，秋阳何时晒。昔称全盛日，东南反者濞。隋屠玄感后，攻战互终始。繁华不在野，灾异恒满志。荒疫踵干戈，谅复关人事。把酒问苍冥，涕泗忽淹鼻。
寒夜怨
作者：杜漺
朝代：清

冻草不可结，树寒枝相依。蛾眉夜分明，愁思不得歧。漏远耳转亲，月落心欲危。孤衾光明灭，照见双凤丝。双凤何熠熠，羽毛立离离。回眸敛精魄，悲来还自持。寝兴忽晻暧，息定意旋移。殷勤结良梦，为寄心相知。
平山怀古
作者：杜漺
朝代：清

隋宫旧址尽荒凉，一代繁华怨夕阳。清夜彩春啼鸟寂，红颜黄土野原香。星楼涵日浮空碧，御道连烟入望长。多少兴亡成底事，年年青草满雷塘。
庚子季秋赠别顾宁人社兄之会稽
作者：杜漺
朝代：清

都门曾诺共之官，恰比前人解后欢。燕颔数奇天壤少，虎头痴绝古今难。布帆送客情何极，木榻留君计尚宽。一柬间关传小宋，禹陵消息去漫漫。
游天童寺道经育王岭观舍利
作者：杜漺
朝代：清

古寺饶长烟，隔岭见莽苍。舍利传阿育，西晋迹乃昉。人言一尺塔，光明弥百丈。宝峰聚楞伽，空谷走魍魉。利宾与大权，俨立森供养。溪水皆西流，汤汤绝尘坱。天童似儿孙，群峰作儿襁。松杉如此屋，更出群峰上。天荒破义兴，密公更雄长。妙音胡寂然，使我失瞻仰。风雨宿山房，夜闻钟磬响。忽洗百年愁，琉璃见精爽。皎月悬一轮，林杪寄真赏。
游摄山
作者：杜漺
朝代：清
体裁：古风

摄山枕大江，潨水出西谷。汇于江乘浦，高深合为族。伞峰冠其巅，千佛绘其腹。应真白乳泉，徵君翠微屋。又闻徐铉居，自昔饶松竹。同游诸贤人，锲名向山麓。忽惊岩岫外，橹声如轳辘。无怪应潮井，汲出赤乌木。欲了丘壑缘，扶僮冲霢霂。
牛首山
作者：杜漺
朝代：清
体裁：古风

游历后载籍，夙昔漫寻究。牛首石城南，芙蓉称其簉。段石冈在东，商飙馆乃右。天阙破穹窿，石鼓罗星宿。净绿剥阴崖，金碧炫清昼。芋叶俨新荷，槵实垂青豆。危磴忽十寻，直使白云透。我来叩融师，诸见不敢狃。宁俯兜率岩，始觉利名陋。
阅瓜洲城登大观楼望京口
作者：杜漺
朝代：清

大观楼外俯嶕峣，江静鱼龙昼寂寥。北固钟声寒出寺，南徐草色绿随潮。天临平渚疑虚敞，人倚危栏欲动摇。叹息伊娄河上柳，六朝烟雨至今朝。
赫山谒九龙神庙
作者：杜灏
朝代：清

太行南走紫烟寒，叠嶂层峰势郁盘。天半山容如渥赭，殿中龙气欲流丹。九潭戛击乱钟磬，七鹗翱翔交羽翰。到此凛然师尹喻，人间遥指五云端。
梅山谒仙尉祠
作者：杜煦
朝代：清

高风已隔三千载，想像逃名吴市间。新室仓皇文母玺，孤臣涕泪汉家山。只今青史留封事，如此红尘肯抱关。云外九江何处是，故乡应有鹤飞还。芙蓉万柄古祠前，遗像须眉尚凛然。乱世余生无姓氏，奇才未著有神仙。春朝箫鼓三间屋，月夜清幽一勺泉。小折馨香亲手荐，片时停桨夕阳天。
梅山谒仙尉祠·其一
作者：杜煦
朝代：清

高风已隔三千载，想像逃名吴市间。新室仓皇文母玺，孤臣涕泪汉家山。只今青史留封事，如此红尘肯抱关。云外九江何处是，故乡应有鹤飞还。
梅山谒仙尉祠·其二
作者：杜煦
朝代：清

芙蓉万柄古祠前，遗像须眉尚凛然。乱世余生无姓氏，奇才未著有神仙。春朝箫鼓三间屋，月夜清幽一勺泉。小折馨香亲手荐，片时停桨夕阳天。
入江南境仍用笠人韵
作者：杜玉林
朝代：清

蔚蓝平远画图如，才是江南到眼初。州界兖徐曾缚虎，地兼山泽应多鱼。晚粳香稻堪供客，野鸟林花笑识予。谁料情怀似中酒，归田二顷愿还虚。
和王敛斋舟中即事
作者：杜玉林
朝代：清

老骥归来识旧途，雁飞求侣镇相呼。五更画角催鸦阵，两岸芦花酿雪图。东郡方余游子恨，南池还有故人无。莼丝鲈脍秋风里，毕竟输君长五湖。
中秋前七日再宿觉林寺次张婿东生韵
作者：杜玺
朝代：清

秋高暑气清，微云澹无滓。复来方外游，偃息空山里。夫岂慕禅寂，心定似水止。此中有真趣，且住为佳耳。盈盈月半规，的的花含蕊。薄醉昵清酣，楼角钟声起。
李牧
作者：杜璞
朝代：清

示怯频年壁不开，击牛飨士亦雄哉。老成谋国须持重，肯放边庭牧马来。
范蠡
作者：杜璞
朝代：清

功成身退任夷犹，似水臣心何去留。识得扁舟五湖趣，纵然宦海亦轻鸥。
有所思
作者：杜立德
朝代：清
体裁：乐府曲辞

故人经岁别，怅望久无音。坞隐江村小，烟迷树色深。疏风吹绮幕，新月上瑶琴。静里相思极，何时惬素襟。
秦淮竹枝词
作者：杜绍凯
朝代：清

垂柳庄前夕照寒，早潮落尽暮潮宽。春宫小说红毡上，侬爱钟山雨后看。征蛮夫婿贵通侯，珠翠笼镫夜不休。为看鳌山如白画，瓦盆争照牡丹头。
秦淮竹枝词·其一
作者：杜绍凯
朝代：清

垂柳庄前夕照寒，早潮落尽暮潮宽。春宫小说红毡上，侬爱钟山雨后看。
秦淮竹枝词·其二
作者：杜绍凯
朝代：清

征蛮夫婿贵通侯，珠翠笼镫夜不休。为看鳌山如白画，瓦盆争照牡丹头。
自挽联
作者：杜绍祁
朝代：清
体裁：联

电光石火小功名，十载临民，颇异风尘俗吏；鳌背鲲身大游览，半屏杀贼，居然戎马书生。
题竹径逃禅图照
作者：杜绍祁
朝代：清
体裁：七言绝句

知君惠爱入人深，一片慈心即佛心。会得此中禅悦味，优昙花发已成林。
高子水居
作者：杜绍祁
朝代：清
体裁：七言绝句

四围杨柳间菰蒲，绿水青山入画图。谪宦归来此栖托，百年理学启吾徒。
秋日过陵阳宿慈仁寺
作者：杜翰英
朝代：清
体裁：五言律诗

纷纷下木叶，秋气满荒湾。林迥遥衔日，溪流曲抱山。人随飞鸟倦，僧与白云闲。胜果传黄蘖，流连清话间。
经皂林驿
作者：杜臻
朝代：清

驿路桐川外，林光转岸容。帆樯通楚甸，粳稻问吴侬。信喜军书断，人归草舍重。扬舲冬日好，何必更扶筇。
虎门
作者：杜臻
朝代：清

羊城军府壮，虎寨水声吞。不有三门汇，焉知百谷尊。春波浮日月，南斗豁乾坤。设险金汤固，绸缪报国恩。
园居
作者：杜若拙
朝代：清

年来疏懒谢寒喧，门掩青萝自一村。短句闲吟聊遣兴，危机防蹈欲无言。时烦狎鸟窥檐际，且喜新苔汲屐痕。流水半湾容小隐，旁人错认武陵源。
瑞虹舟中月夜闻雁
作者：杜薇之
朝代：清

摇落湖天迥，苍茫白露秋。西风吹断雁，斜月满江楼。客梦频欹枕，归心不系舟。推篷一惆怅，云树渺汀洲。
三月三日自銮江晚次邗江有怀程午桥同年
作者：杜诏
朝代：清

久厌驱驰客路遥，征衫脱去又吴舠。茱萸湾见初三月，杨柳风移廿四桥。为忆筱园人淡荡，可宜花雨梦飘萧。蓬门好共关春住，莫放春心怅寂寥。
周处读书台
作者：杜诏
朝代：清

台废尚遗址，荒荒宿草中。在朝能独立，致命见孤忠。始信读书效，因高力战功。斩蛟与射虎，未足号英雄。
寿宴厅事联
作者：杜诏
朝代：清
体裁：联

教子课孙完我分；读书为善做人家。
戏马台
作者：杜诏
朝代：清
体裁：七言律诗

戏马元来楚故乡，鸿沟还记各分疆。尽教率土归刘氏，剩有斯台与项王。一战快心惟巨鹿，三分失策在咸阳。如何盖世英雄气，独为虞兮泣数行。
戏马台
作者：杜诏
朝代：清

戏马元来楚故乡，鸿沟还记各分疆。尽教率土归刘氏，剩有斯台与项王。一战快心惟巨鹿，三分失策在咸阳。如何盖英雄气，独为虞兮泣数行。
次泰和韵送同年于元士入都因简刘喻旃杨若游诸同馆
作者：杜诏
朝代：清

春明分手两经春，吴舫欣同夜语亲。欹枕却怜听雨细，入山还喜试泉新。饱尝世味初归客，寒到征衣又送人。为语玉皇香案吏，秋风且莫忆鲈莼。
罗浮蝶
作者：杜诏
朝代：清

海南飞梦渺无涯，小洞朱明自有家。仙种固应呼凤子，香魂只合伴梅花。别来风雨迷烟嶂，扑向樊笼泣露华。回首此身空羽化，满身狼藉葛洪砂。
花朝宴集
作者：杜诏
朝代：清

旧游零落复新知，不放伤春到牧之。一笑岂云无觅处，百花多在未开时。金铃小系香仍浅，羯鼓高催信较迟。共是软红尘里客，薄寒消得酒盈卮。
虎丘同侯粲辰华子山访山阴戴隐君南枝
作者：杜诏
朝代：清

共理登山屐，兼停访戴船。诛茅容大隐，宿草泣高贤。往事空禾黍，伤心只杜鹃。尘襟聊一洗，清挹第三泉。
隋堤曲
作者：杜诏
朝代：清

隋堤一带官河口，不种桑麻种杨柳。锦帆帝子数巡游，厌住东京乐奔走。将兵西域再征辽，呼韩稽颡诸蕃朝。江都宫监伺颜色，翡翠玻璃恣雕饰。水晶殿揭珠帘开，香风吹送飞仙来。凭肩笑语能几回，梦游恍惚吴公台。吴公台下雷塘路，野土茫茫乱烟树。伤心为吊玉钩斜，柳色黄昏不知处。
雨泊吴阊送春同顾梁汾先生作
作者：杜诏
朝代：清

吴宫花老泪胭脂，点点残红堕晚枝。自是东风无著处，本来西子有归时。锦帆冷落青帘舫，玉管阑珊《白苎词》。双桨绿波留不住，半塘烟雨柳如丝。
黄金台
作者：杜诏
朝代：清

霸业销沉等劫灰，黄金照耀独名台。兵连五国收燕地，力借群豪始郭隗。岂独一时能雪耻，直令千载感怜才。于今濩落风尘客，犹是纷纷向北来。
山中晚归同鲍若洲
作者：杜谷
朝代：清
体裁：五言律诗

山中先落日，陌上有余晖。涧卧九龙影，林喧众鸟归。村烟迷野岸，溪月上僧扉。清极翻无句，还家香在衣。
张祜题诗处
作者：杜谷
朝代：清
体裁：五言律诗

张祜题诗处，烟莎认旧踪。二泉留沆瀣，五字削芙蓉。激石开新藻，撑云失故松。千秋一高咏，闲坐夜闻钟。
羁旅
作者：杜谷
朝代：清
体裁：五言律诗

此身原是客，羁旅尽迟回。眷属书千卷，生涯酒一杯。题名选胜去，挈友逐缘来。且看梅初放，东皇遣信催。
一萼红·秋晴
作者：杜贵墀
朝代：清

立苍茫，有幽花瘦蝶，相傍弄清光。云绉舒罗，江纹展练，图画重认潇湘。便正好登高望远，奈霁色、遥隔楚天苍。屐懒筇慵，总都孤负，菊盏萸囊。佳日悔抛春永，便黄昏未到，易近斜阳。水叶摇红，岸花堕白，怕又风雨凄凉。望三两、青空雁影，是蕉笺、蘸墨写离肠。为问蛩阶伫月，知否宵长？
三姝媚·秋阴
作者：杜贵墀
朝代：清

轻寒微暝里，费西风商量，菊花天气。乍淡还浓，是雁从何处，带来愁意。似雾如烟，偏爱傍画阑低坠。瘦却遥峰，镜里纤娥，暗尘遮翠。帘内添衣人起，爱待月桐阴，课晴虫砌。算近题糕，怕酿成风雨，误人归计。错认斜阳，一片是、枫林如醉。向晓霜笳吹彻，痴云醒未？
东风第一枝·秋灯
作者：杜贵墀
朝代：清

蟋蟀声中，流萤影外，小屏深夜低护。悄然细雨侵时，恰是愁人坐处。遮来翠袖，尚记取、春宵私语。算几度、燕去鸿来，孤馆剔残红缕。花屡卜、酒徒易去，人著梦、纸窗未曙。西风几个黄昏，缺月几家机杼。槐黄过了，又重把、孤檠分付。愧十载、误汝清光，不照绮筵朱户。
二郎神·秋叶
作者：杜贵墀
朝代：清
体裁：词

出门四顾，但树树替秋言语。恰作去就新黄，收回稠绿，青镜愁容似汝。自昔才人悲摇落，可更有、亭皋佳句。惟岭外夕阳，桥边流水，是漂流处。无据，辞根却似，无家归去。向渡口寻红，箧中搜字，才信闲愁最苦。凤去桐孤，鸦翻枫冷，又送晚来凉雨。人独自、门掩西风，对汝有何心绪。
壶中天·秋曙
作者：杜贵墀
朝代：清
体裁：词

戍楼笳奏，共萧萧叶响，枕旁惊客。月坠霜高蛩窗上，堆着乱愁千叠。来准阴晴，先催行李，那问何年月。输他篱角，傍花浓睡寒蝶。昨夜凉掩鸳帏，数琼签未遍，啼红初歇。促唤征衫，向西风，不许多情不别。雁续残更，鸥圆剩梦，缆解莼湖白。荒鸡休唤，鬓边此际谁黑。
女冠子·秋雨
作者：杜贵墀
朝代：清

乱云低泻，向晚路迷荒野。重阳期近，酿成一种，别样时光，满城难画。渔蓑应未卸，让汝蕨肥鲈美，钓竿闲挂。傍孤舟、冷敲篷背，谁把菊樽同话。阑干曾倚梧桐下。和萧萧残叶，暗逗鸳鸯瓦。冥漾今夜。便梦魂来觅，难驱征马。料偎灯帘罅。听到那边庭院，五更初打。怕隔窗蝉鬓，一声声里，湿将罗帕。
庆春宫·秋馆
作者：杜贵墀
朝代：清

声歇骊歌，日斜乌堠，渐村火逗林隙。门柳阴枯，园蝉嘶断，早安排与凄切。绮疏雕槛，换今夜、蛩阶藓壁。风灯摇梦，霜柝敲愁，燕楼天隔。几年北去南来，黄菊丹枫，短亭孤驿。同是天涯，住为佳耳，何事宾鸿催客。计程明日，更门外、山横万叠。伴教醉也，店月桥霜，怎生禁得。
扫花游·秋蝶
作者：杜贵墀
朝代：清

风流缱绻，问粉褪香消，为谁凄惋？斜阳舞倦，但西园草遍，玉阶苔暗。无限芳菲，都被金风暗换。付谁管，有瘦绝黄花，相对依黯。风雨禁未惯，记趁暖随香，惹人团扇。愁长梦短，影翩翩、怕向画栏重见。露叶霜条，恨满芜台废院。漫销减，约良时共寻芳伴。
挽郭嵩焘联
作者：杜贵墀
朝代：清
体裁：联

由汉唐宋以上溯圣经，或同不同，数千载择精语详，岂止文章惊海内；合战守和而难筹善策，一误再误，万余言恸哭流涕，竟收勋业老岩阿。
新雁过妆楼·秋夜
作者：杜贵墀
朝代：清

挨过黄昏，梧桐院、著些疏雨微云。暗中征雁，渐语近水边村。小阁灯昏人独自，听吟蛩绕遍墙根。者情怀，怕逢明月，懒更开门。当年望牛女处，只燕楼霜影，凤蜡啼痕。不饶人睡，芦被纸帐无温。便能梦归故国，怕红蓼，丹枫也断魂。腰围减，待五更声尽，能留几分。
无闷·秋烟
作者：杜贵墀
朝代：清

空白苍茫，寒绿模糊，徐傍笳声唤起。怅蔓草荒坟，乱鸦墟里。望去东西不辨，总画出、悲哉秋之气。淡描夕照，寒添橘柚，凭高心事。如寐，更如醉。为带雨拖风，不成摇曳。况鼓角声惊，杂来烽燧。试问兴亡旧迹，只悄悄、笼著澄潭水。看来是，一片离魂，绕遍青枫难系。
月下笛·秋雾
作者：杜贵墀
朝代：清

十里埋山，瞢腾似梦，渐将成雨。冥漾里，天际惟闻雁时语。登高约近增惆怅，怕隔断钿车旧路。记残月笼鞭，斜阳唤渡，几番迷误。烟树，昏如暮。料影障芦江，认帆何处？横波怨汝，短长桥与遮住。怕教望见残阳缕。又暗向、西风泪注。想润透，彩云衣，犹倚江枫不去。
月华清·秋砧
作者：杜贵墀
朝代：清

故国风凉，空闺秋早，几年相望河汉。拂拭清砧，只恐石同心烂。暗携从、织女机边，险化向、望夫山畔。肠断，正铜壶漏永，玉关人远。底事声声渐缓，料瘦指寒生，细腰力倦。我正无衣，况听角残笳乱。念年来、紫塞烽惊，总付与、青衫泪满。吟玩，怅遥天霜角，万家庭院。
望梅·秋波
作者：杜贵墀
朝代：清

酿成凉意，带斜阳无数，水禽冲起。趁晚来、袅袅西风，便荡出柔情，卷来芳字。喷雪跳珠，送几处、归航天际。甚枫边蓼外，岁月淘残，有恨难洗。湖心采莲棹舣，记悄侵袜素，偷涴裙翠。待重弹、呜咽琵琶，怕吹上青衫，湿和红泪。一样盈盈，那重认、镜中瞳子。但年年宾鸿照影，暗惊憔悴。
桂枝香·秋蛩
作者：杜贵墀
朝代：清

西风响碎、向侯馆空帏，唤愁惊睡。又是荒台草羃，故宫门闭。年年不少伤心事，傍潘郎、鬓丝提起。怕分明语，凄凄切切，又低低地。料思妇、寒生孤被，正月暗莓墙，雨侵苔砌。恨缕情丝，宛转弄梭声里。回肠那织回文字，但声声、促教憔悴。又谁怜我，荒村野宿，瘦吟灯底。
法曲献仙音·秋燕
作者：杜贵墀
朝代：清

鸳甃敲桐，蜃疏摇桂，冷到一双栖处。曲曲朱栏，郎归犹未，红襟憔悴非故。念去去烟波冷，前程暗风雨。悄辞去，向雕梁、又还偷顾，愁绪满、行近绮窗难语。瘦损卷帘人，叠鸾笺教向谁付？暗蹙弯蛾，算从今、日日凝伫。待明年花事，细认卢家门户。
湘月·秋柝
作者：杜贵墀
朝代：清

声连万户，更谁家思妇，相和砧杵？角倦笳慵辛苦向，三十六街催曙。眠待迟归，会怜轻别，记个人听处。征衫正薄，那堪敲傍孤旅。劳汝绕遍重闉，堤防密密，怕梦魂飞去。万递千回愁共永，还杂滴阶凉雨。征马嘶霜，荒鸡啼月，多少良宵误。扁舟明日，雁更还在烟浦。
湘月·秋桐
作者：杜贵墀
朝代：清

淡云河汉，早凄清众籁，幽闲庭院。叶满银床人不见，字写相思千遍。琐碎花繁，丁宁语复，一样风吹断。石苔谁扫？便题诗也都倦。添出一种凉阴，几声疏雨，更恼人孤馆。欲说西风无限恨，肠共井绳井转。剪后秋残，别来闰屡，凤阁扃幽怨。孤琴重抱，只应商调凄惋。
湘月·秋鹭
作者：杜贵墀
朝代：清

一分凉雨，更一分白露，碧云闲静。偷入芦花人不见，瞥立向银塘稳。获浦罾移，莼湖棹转，不耐春锄冷。青天空阔，散为飞雪飘尽。生计岂恋鱼虾，低徊泽国，似觉风标损。写向洞庭，波起后，头戴丝丝霜印。战鼓声腾，镜湖梦绕，好个渔翁影。多情翘注，草堂西畔相等。
瑶华慢·秋扇
作者：杜贵墀
朝代：清

深笼翠袖，轻摇素手，旧梦风吹远。裁霜剪月，总尽是、付与蛛昏尘暗。班姬休诉，便得似、昭阳飞燕。也只如、叶落长门，盼断玉阶金辇。休还倚向阑干，算扑后流萤，都是愁点。遮红掩翠，情未断，怕老花间人面。合欢有意，待唤起，歌喉重展。又道是、多少凄凉，不比旧时相见。
真珠帘·秋帘
作者：杜贵墀
朝代：清
体裁：词

楼台十二琼钩静，甚新凉、缕缕遮拦不尽。漫卷看双星，怕笑人孤影。悄悄深深炉篆袅，露暗满、玉阶金井。回省，记月透玲珑，宫眉低印。心共误触流萤，傍波纹浪绉，荡摇难定。亸地一珠珠，料泪珠同进。更是西风今夜紧，惯逗隙、偷吹云鬓。天迥，帐纸阁寒生，听蛩孤凭。
绮罗香·秋柳
作者：杜贵墀
朝代：清

断槛扶慵，危桥倚困，日日无情烟雨。旧识萧娘，不是者般眉妩。直瘦到、金缕衣宽，断魂比、玉门关苦。念漂萍、泊絮都非，斜阳空付乱蝉语。年年嘶马陌上，看一般憔悴，无聊张绪。草草繁华，枉了浪摇颠舞。残月寺钟外愁来，晓风岸，酒边人去。便饶是，吹断情丝，也还留恨缕。
解连环·秋芜
作者：杜贵墀
朝代：清

平原凝眺，记裙腰碧色，踏青人好。待雁爪、北塞归来，早风打雨浇，一痕青老。望里魂销，更添上、者边斜照。衬枫林屐齿，蓼岸船唇，际楚天杳。飞飞冷云低绕，傍荒台废冢，虫语相吊。再著些黄叶萧萧，便描就、霜天一幅新稿。向晚牛羊，与点缀，荒村烟草。最无聊，策马西风，踏阳关道。
过秦楼·秋月
作者：杜贵墀
朝代：清

底事清光，照人孤影，不向那年亭畔。云凉荔浦，叶落兰汀，望断洞庭波满。十载对酒当歌，美景良辰，等闲都换。姮娥有恨，离人无语，绕栏千遍。长记得，擪笛楼边，吹箫桥侧，低傍彩罗纨扇。针穿几度，眼底晶帘，便比广寒都远。寂历关山，著我白露空庭，黄昏孤甲，拌今宵为汝，坐看河低斗转。
金明池·秋草
作者：杜贵墀
朝代：清

两岸苔荒，空城雨积，满目离离如许。摩碑碣，沉埋往迹，吊台榭，迷离旧路。共塞烟、作出凄凉，莫更问、当日王孙何处。但柳助荒寒，槐添疏冷，送尽斜阳无语。记取荒郊盘马去，有拾翠风流，班荆伴侣。西风早惊心北塞，东君去销魂南浦。况年来、泪染青袍，过旧径怀伤，殡宫情苦。待玉勒还游，金钗重斗，只恐美人迟暮。
齐天乐·秋塞
作者：杜贵墀
朝代：清

龙堆雁碛黄云里，摇落一痕残照。曲怨明妃，笳悲蔡女，同是漂零怀抱。牛羊短草，认树秃平沙，路迷飞鸟。故国东南，朔风吹去，梦难到。无端磨盾草檄，傍零钲断角，鼓冷茸帽。马革还尸，羊羹烂胃，身世商量谁好？归期误了，算枉惹莼湖，鸥嗔鹭恼。又换征衣、寄衣人暗老。
齐天乐·秋苔
作者：杜贵墀
朝代：清

西风偷入无人径，重重小门深闭。梧院黄飘，槐宫碧卸，添得一分憔悴。回廊瘦倚，剩当日凌波，蹴余寒翠。冷护鸣蛩，怕重认取缀钱细。门前送行迹掩，趁昏烟暗雨，都作离意。写句栏边，捣衣石畔，渍过何人清泪。愁痕满地，便落叶无情，也都惊起。砌藓墙莓，断魂荒苑里。
齐天乐·秋苔
作者：杜贵墀
朝代：清
体裁：词

西风偷入无人径，重重小门深闭。梧院黄飘，槐宫碧卸，添得一分憔悴。回廊瘦倚，剩当日凌波，蹴馀寒翠。冷护鸣蛩，怕重认取缀钱细。
门前送行迹掩，趁昏烟暗雨，都作离意。写句栏边，捣衣石畔，渍过何人清泪。愁痕满地，便落叶无情，也都惊起。砌藓墙莓，断魂荒苑里。
夏日书事
作者：杜越
朝代：清
体裁：古风

长夏恒掩关，萧条寡良晤。连阴画不开，时见云奔赴。未即成滂沱，淅沥惊高树。才闻檐霤息，又洒溪边路。花落满莓苔，阶墀谁缓步。久病独支离，阴霁莽回互。蛙黾亦何多，叫噪垂杨渡。
杨志祖见贻忠悯手迹
作者：杜越
朝代：清
体裁：五言律诗

拓得平原帖，行间晕日星。丹枫留草疏，翠竹失兰亭。笔想拳应握，书传墨尚馨。文孙存气骨，脱赠意惺惺。
次韵鹿干岳《喜从玉壶记忆得周忠介旧寄二诗赋此》
作者：杜越
朝代：清
体裁：七言律诗

芳烈谁凭汗简寻，淋漓遗韵倍长吟。烟况不假名山色，呵护应深往匠心。廿载银钩联水乳，千秋铁胆见人琴。清霜漫诧词坛兴，生气由来字比金。
怀贾无染隐君
作者：杜镇
朝代：清

琴书丘壑自闲闲，三十年前早闭关。未拟陶潜居栗里，真如安石卧东山。秋风故国悬霜鬓，夜月荒台照旅颜。指日赋归寻旧侣，相期颍水鹿门间。
初寒夜坐雨中有作
作者：杜隽
朝代：清
体裁：五言律诗

云物愁经眼，灯窗坐转幽。袷衣绵未絮，夜雨屋如舟。藤蔓亲三径，芙蓉病九秋。故乡消息早，笳鼓近苏州。
春日广州怀古
作者：杜隽
朝代：清
体裁：七言律诗

红棉城郭夕阳开，眼倦旌旗志未灰。岭外江山新战伐，春来花鸟旧池台。衣冠失业余兵气，尉吏成功亦霸才。回首骑羊仙驭远，隔江鼍鼓晚生哀。
望海潮·珠山记游
作者：杜隽
朝代：清
体裁：词

飞来天镜，倒沈珠海，碧空净洗秋光。桃叶渡头，琵琶岸畔，一般艳聚群芳。十里送衣香。有樯磴历乱，丝管悠扬。天际波平，莫惊三十六鸳鸯。此时合醉千觞。算年华似水，水似情长。琼榭花田，红云锦石，更谁溯说降王。夜静欲飞霜。想倚栏多少，水佩风裳。只恐趁潮，归去酒醒梦魂凉。
送家兄仲容应京兆举
作者：杜隽
朝代：清
体裁：古风

东风候行色，花飞春正阑。少年欲射策，意气不可干。一家寄岭外，万里游长安。殷勤堂上饯，酡颜强为欢。季子说燕赵，徒然救饥寒。阮生哭穷途，亦复非达观。所贵致身早，为世芟榛菅。慷慨出门去，欲行重盘桓。古来英俊人，屈伸青云端。鹰准凌高秋，倏忽生羽翰。珊瑚出海底，不采空自残。森森琼树枝，宜植百宝栏。不知上林树，何时巢凤鸾。音尘日以远，长路何漫漫。岂不念骨肉，未免催心肝。离情漫江海，春水日夜宽。努力慎自爱，毋为涕汍澜。
金缕曲·悼景姜姊
作者：杜韵芳
朝代：清

姊妹花摧折。怪朝来、杜鹃枝上，声声啼血。回首斑衣同戏彩，频岁依依朝夕。忽唱到、阳关三叠。呜咽临歧无别语，但牵裾、预把归期说。从前事，定还忆。可怜两载嗟离别。最伤心、当年分袂，竟成永诀。碧落黄泉穷欲遍，万一梦魂相值。怕梦里、幽明又隔。尔我神情相肖甚，对菱花、痴把君容觅。连宵雨，伴侬泣。
青县晚渡
作者：杜鼒
朝代：清

何处堪投宿，黄昏古渡头。疏钟闻远寺，微火识孤舟。烟隔荒城起，波通大海流。却寻杨柳岸，沽酒市边楼。
南唐浣溪沙·西园春游同唐静因夫人
作者：束蘅
朝代：清

伤春春半始寻春。时样衣衫藕色新。团扇擎来明月满、好遮身。细数落花临曲涧，缓寻芳草步香尘。怪煞东风吹欲暮、促归轮。
捣练子·新燕
作者：束蘅
朝代：清

掀帘看，乱红飘。新燕衔泥补旧巢。私语侍儿还记得，去年曾否立花梢。
苏幕遮·秋闺
作者：束蘅
朝代：清

绿窗闲，人已静。玉兔初升，银烛光摇冷。倦倚画楼栏自凭。庭院深深，墙角花枝映。小池新水明如镜，霜打残荷，几点无多剩。瘦减腰肢力不胜。无奈伤秋，愁绝鸳鸯病。
踏莎行·寄洛珍
作者：束蘅
朝代：清

暖透窗纱，云迷院树。停针时有熏风度。闲看稚子捉杨花，小鸟无心来又去。翡翠生色，芭蕉垂露。落红返照家门路。不知何事苦萦怀，怕听杜鹃啼不住。
同洵芳航海作
作者：来季奴
朝代：清

浊浪翻天地，微躯付海风。恨他精卫鸟，衔石竟无功。
秋日自丹噶尔赴西宁
作者：来维礼
朝代：清

阴雨无情阻客程，驱车破晓出山城。莫愁前路无相识，无数青山带笑迎。
专诸塔二首
作者：杨万藻
朝代：清

范蠡宅边天共水，阖闾城外雨连潮。凄凉惟有专诸塔，半壁红泥草木焦。铍纵交胸胆不寒，恩酬公子死何难。可怜锋甚鱼肠剑，不斩佞臣太宰官。
专诸塔二首·其一
作者：杨万藻
朝代：清

范蠡宅边天共水，阖闾城外雨连潮。凄凉惟有专诸塔，半壁红泥草木焦。
专诸塔二首·其二
作者：杨万藻
朝代：清

铍纵交胸胆不寒，恩酬公子死何难。可怜锋甚鱼肠剑，不斩佞臣太宰官。
送顾大竹勋之江右
作者：杨万藻
朝代：清

灯火沿塘映寺楼，小金山下又扁舟。别离亦是寻常事，无奈年华共白头。
挽郭嵩焘联
作者：杨世奎
朝代：清
体裁：联

昌黎为文章宗伯，兼汉儒经学，宋儒理学，独有千秋。何期问字重来，衡岳云高迷旧径；邺侯是忠孝神仙，羡紫衣出山，白衣还山，荣膺一品。讵料骑箕归去，湘天日暮起悲风。
雁门烟雨
作者：杨世清
朝代：清

照眼空濛失远村，徘徊四顾接云根。台江好景君须记，细雨轻烟锁雁门。
鲲身集网
作者：杨世清
朝代：清

桃花新涨水粼粼，铁板沙深隐巨鳞。我亦萍踪思泛宅，肯容蓑笠网鲲身。
即事
作者：杨世谦
朝代：清

露蛩吟砌动秋思，一镫耿夜神欲疲。萧萧西风妇卧病，沈沈长夜儿啼饥。承尘黠鼠纷窜窃，天末归鸿声参差。萧骚閒散有真性，封侯自分了无期。
读忠州李芋仙刺史天瘦阁集
作者：杨世谦
朝代：清

记得儿时识司马，超宗殊愧凤毛夸。尊前每坠穷途泪，门外常停长者车。耿耿一镫湖上雨，明明孤月阁中花。吟魂何处招难复，巫峡萧森日易斜。
雨夜
作者：杨世谦
朝代：清

南渡看群雁，凄凉万里情。乾坤憔悴客，关塞别离声。竹密风先觉，云深雨易成。稻粱谋正苦，飘泊似浮生。
挽曾国荃联
作者：杨丙炎
朝代：清
体裁：联

威扬塞北，泽沛江南，自咸同以来，棣萼辉联谁媲美；像绘紫光，勋铭青史，继彭杨而逝，潇湘云黯共衔哀。
高邮道中书事
作者：杨中讷
朝代：清

秦邮几带尽荒芜，清水潭连甓社湖。草舍寒烟何处在，贫家斗粟料应无。空怀忧国长沙泪，难绘流民郑侠图。闻道今年秋正熟，官租想已半追呼。
偶兴
作者：杨九垓
朝代：清
体裁：七言绝句

朝来灵雨沐芳尘，送尽寒威未见春。寄语梅花应解意，陇头无限折枝人。
吉安江上晚霁
作者：杨九畹
朝代：清

急雨旋开霁，篷窗暑气销。夕阳明岸曲，湿翠隐山椒。章贡水初合，东南路尚遥。天公知我意，先为涤烦嚣。
挽郭嵩焘联
作者：杨书霖
朝代：清
体裁：联

德望齐曾左诸贤，气数限勋名，却教出境张旃，远播荣声周绝域；文学迈方姚先辈，人伦归藻鉴，更喜倾襟说士，多留遗爱到孤寒。
东郊劝农
作者：杨二酉
朝代：清

时雨且既足，命驾东郊行。岂不嗜游览，所重在民生。凉影走虹练，深竹鸣催耕。秧马踏畦碧，麦浪扬畴平。村烟间篱落，耆老欢相迎。烽消省烦役，赋薄无苛征。复此兆有年，谈笑尝君羹。残阳摇旆色，鸡犬含馀情。
凤山道中遇风
作者：杨二酉
朝代：清

巡方才入凤城东，出谷嘤鸣趁好风。数点香尘溪水外，万家烟火竹林中。时来草上观新政，每憩棠阴识旧公。从此扶摇临海国，双旌遥指日初红。
南巡纪事
作者：杨二酉
朝代：清

路转埤头近，平山一线连。野桥低涧水，深竹暗村烟。犬吠花间径，人锄屋后田。不知身异域，疑对武陵仙。扁舟溪水上，遥见此山痕。一脉仍通海，千峦何处根。云封傀儡社，竹护夕阳村。川岳东南尽，群灵拱至尊。问俗来番社，青葱曲径长。家家茅盖屋，处处竹编墙。牵手葭笙细，嚼花春酒香。知能但耕凿，真可拟羲皇。罗汉云中塞，天关第一重。林幽深踞虎，潭静隐蟠龙。马辟芦间道，塘虚竹外烽。鸟鸣讶行色，同出翠微峰。
南巡纪事·其一
作者：杨二酉
朝代：清

路转埤头近，平山一线连。野桥低涧水，深竹暗村烟。犬吠花间径，人锄屋后田。不知身异域，疑对武陵仙。
南巡纪事·其三
作者：杨二酉
朝代：清

问俗来番社，青葱曲径长。家家茅盖屋，处处竹编墙。牵手葭笙细，嚼花春酒香。知能但耕凿，真可拟羲皇。
南巡纪事·其二
作者：杨二酉
朝代：清

扁舟溪水上，遥见此山痕。一脉仍通海，千峦何处根。云封傀儡社，竹护夕阳村。川岳东南尽，群灵拱至尊。
南巡纪事·其四
作者：杨二酉
朝代：清

罗汉云中塞，天关第一重。林幽深踞虎，潭静隐蟠龙。马辟芦间道，塘虚竹外烽。鸟鸣讶行色，同出翠微峰。
四合仙梁
作者：杨二酉
朝代：清

谁将玉斧斲仙榕，露叶云根影万重。疑是银桥天上落，不因风雨作神龙。
恭纪惠献贝子王平定浙闽功迹颂言
作者：杨二酉
朝代：清

简任隆专面，皇家有召方。虎符来凤阙，玉斧出荆阳。越北烽初动，闽南丑欲狂。恻然勤睿虑，移节奠金汤。八闽开层障，三山列秀雯。王师忻大捷，宗子有奇勋。竹帛昭天日，轮囷灿海云。邻霄遗泽畔，人识旧将军。积善长馀庆，天家亿万年。维城开旧府，閟殿仰遗悬。龙幕浮香雾，螭环引翠烟。蒸蒸兴孝思，俎豆永鳌巅。况有旌贤诏，祠崇闽越中。勋高天柱北，名溢大瀛东。嗣烈敷丹荩，承谟慰紫枫。讴歌兴海上，先后仰崇功。
恭纪惠献贝子王平定浙闽功迹颂言·其一
作者：杨二酉
朝代：清

简任隆专面，皇家有召方。虎符来凤阙，玉斧出荆阳。越北烽初动，闽南丑欲狂。恻然勤睿虑，移节奠金汤。
恭纪惠献贝子王平定浙闽功迹颂言·其三
作者：杨二酉
朝代：清

积善长馀庆，天家亿万年。维城开旧府，閟殿仰遗悬。龙幕浮香雾，螭环引翠烟。蒸蒸兴孝思，俎豆永鳌巅。
恭纪惠献贝子王平定浙闽功迹颂言·其二
作者：杨二酉
朝代：清

八闽开层障，三山列秀雯。王师忻大捷，宗子有奇勋。竹帛昭天日，轮囷灿海云。邻霄遗泽畔，人识旧将军。
恭纪惠献贝子王平定浙闽功迹颂言·其四
作者：杨二酉
朝代：清

况有旌贤诏，祠崇闽越中。勋高天柱北，名溢大瀛东。嗣烈敷丹荩，承谟慰紫枫。讴歌兴海上，先后仰崇功。
登赤嵌城
作者：杨二酉
朝代：清

极目天涯是水涯，荷兰城上计程赊。潮光沸沸鸣奔马，帆影星星点暮鸦。日丽九重天子闼，云飞万里使臣家。何时慰我桐花节，好向龙津一泛槎。
秀峰塔诗
作者：杨二酉
朝代：清

绿沉初脱颖，光照海东西。阵扫千军废，锋排五岳齐。鹏抟云有路，蟾步月为梯。伫看生花管，长杨赋可题。
耕耤
作者：杨二酉
朝代：清

连畴宿雨润如膏，太守亲推湿锦袍。犁破碧云开万顷，自今岁有属贤劳。布谷声齐遍海东，夜来时雨兆年丰。遥知捧日云多处，天子躬耕千亩中。
耕耤·其一
作者：杨二酉
朝代：清

连畴宿雨润如膏，太守亲推湿锦袍。犁破碧云开万顷，自今岁有属贤劳。
耕耤·其二
作者：杨二酉
朝代：清

布谷声齐遍海东，夜来时雨兆年丰。遥知捧日云多处，天子躬耕千亩中。
重阳海东书院
作者：杨二酉
朝代：清

重洋远渡度重阳，载酒寻花花正黄。文苑连朝开霁色，春台九月著罗裳。种来桃李新多实，培得芝兰旧有香。今日登高临海国，奎光一点上扶桑。
静者
作者：杨二酉
朝代：清

斗室虚明户不扃，时人错比子云亭。窗衔秋水一痕白，帘捲西山数点青。酒后每偿书画债，梦馀閒课茗泉经。白头岁月浑忘却，任取寒梅浸胆瓶。
池南杂兴
作者：杨云松
朝代：清

凿石通幽涧，连筒纳沃泉。平渠波展镜，夹岸柳飞绵。射鸭青丝缴，沽春白打钱。雅游吾未倦，乘兴过前川。
挽妻联
作者：杨五爷
朝代：清
体裁：联

阿妇往乎，应是怕还儿女债；老夫髦矣，至今犹讨子孙嫌。
挽张百熙联
作者：杨亦熺
朝代：清
体裁：联

学界放光明，室顿辉乌彩；贤人悴辰巳，黄金共铸鸱夷。
代贺李鸿章母七十寿联
作者：杨仲愈
朝代：清
体裁：联

正普天教孝，庆衍宫闱，二圣与龄，一人锡福，百僚作颂，万户称觥，萃古来异数恩荣，海宇绣衣，惟母算跻无量佛；为当代生才，祥开河岳，东平瓯粤，南靖荆蛮，北定燕齐，西绥溟澥，合门内中兴将相，湖山彩服，我公身领大罗仙。
挽万某联
作者：杨仲愈
朝代：清
体裁：联

莲叶为舟，大士渡来君渡去；荔支下酒，浮生如梦醉如仙。
挽何睿斋联
作者：杨仲愈
朝代：清
体裁：联

隐德盼枌榆，生子允成名进士；仙踪渺鸾鹤，登堂顿失古耆英。
挽倭仁联
作者：杨仲愈
朝代：清
体裁：联

帝王之师，社稷之臣，朝野同声，三百年来真宰相；日星在天，河岳在地，宫墙一恸，五千里外老门生。
挽吴桐云妻联
作者：杨仲愈
朝代：清
体裁：联

环佩望湘灵，斋奠万钱，海上仙山空入梦；文章悲楚些，旌旗千骑，江南春色独招魂。
挽堂弟杨季熊联
作者：杨仲愈
朝代：清
体裁：联

叹影泡露电，便了生平，伤心六尺遗孤，更望读书能继起；算才力聪明，不居人下，讵料卅年苦志，竟教绩学未成名。
挽徐宗干联
作者：杨仲愈
朝代：清
体裁：联

是廿年南国福星，教泽在士，遗爱在民，嗟我苍生，读到碑文应坠泪；数一代中兴良佐，循吏有传，功臣有表，报君青史，愧无手笔为书勋。
挽李晓峰母联
作者：杨仲愈
朝代：清
体裁：联

画图艳薇省神仙，溯玉堂佳话流传，云山桂管，花月扬州，有诗卷唱随一万里；身世在莲花佛国，属锦帨芳辰前后，兜率生天，菩提证果，享人间福慧八十年。
挽林士傅联
作者：杨仲愈
朝代：清
体裁：联

懦者立，顽者廉，乡党恂如，霁月光风钦茂叔；谦而尊，和而介，门庭清绝，泰山北斗仰昌黎。
挽某君联
作者：杨仲愈
朝代：清
体裁：联

才名老画师，德望老经师，累叶风流，文苑儒林应合传；及门贤子弟，克家佳子弟，一堂作述，读书从政各多材。
挽某君联
作者：杨仲愈
朝代：清
体裁：联

记当年共到三山，海上罡风，怅坠溷飘茵，草草浮名如昨梦；叹此日又弱一个，天涯暮雨，痛怀仁感旧，萧萧短发不胜秋。
挽沈葆桢妻联
作者：杨仲愈
朝代：清
体裁：联

旷代双忠，紫阁丹青，生面重开萧酂国；忧时一老，沧江风雨，深秋瘦尽沈东阳。
挽王凯泰联
作者：杨仲愈
朝代：清
体裁：联

一病为忧时，溯鳌峰立柱，鸢站悬军，他年碑读琅琊，涕泪应同登岘首；小心深爱士，看致用堂成，同声集在，此日魂归沧海，烝尝长自悬桐乡。
挽王凯泰联
作者：杨仲愈
朝代：清
体裁：联

正己率属，勤政爱民，并代循声配清惠；养士崇儒，通经致用，一家硕学接楼村。
挽范熙溥联
作者：杨仲愈
朝代：清
体裁：联

慷慨谏书传，想青琐朝班，报国年华君尚富；凄凉邻笛暮，博黄垆酒伴，余生患难我犹存。
挽郑世祺联
作者：杨仲愈
朝代：清
体裁：联

五斗米归田园，想陶令黄花，栗里琴樽成酒隐；万卷书贻子弟，羡谢家宝树，乌衣裙屐尽卿材。
挽郑邃岩联
作者：杨仲愈
朝代：清
体裁：联

玉树竟生埋，可堪穗帐招魂，夜半琴声悲寡鹄；昙花刚一现，从此云亭问字，堂前元草泣童乌。
挽金安清联
作者：杨仲愈
朝代：清
体裁：联

交谊直忘年，溯洋泾风月，黄浦烟波，草草离筵，竟与先生成永诀；热肠空许国，怅楚泽哀吟，长沙痛哭，悠悠当世，只应吾意独怜才。
挽陈崇砥联
作者：杨仲愈
朝代：清
体裁：联

二千石卓卓贤声，溯九重恩命，三辅治平，县谱州书，家世相承循吏传；十四载悠悠远别，忆风雪长安，莺花白下，酒龙诗虎，旧游空忆少年场。
挽陈肖丞联
作者：杨仲愈
朝代：清
体裁：联

意气少年场，记铜台走马，紫陌看花，落落前尘，已矣一杯燕市酒；文章千古事，怅兵燹余生，关河旅食，萧萧残箧，剩君昨日建溪书。
挽陈隅廷妻女联
作者：杨仲愈
朝代：清
体裁：联

遗经亲授诸孤，群从才名，薛凤荀妃皆国器；宝筏同登觉岸，一门孝义，樊姖谢女尽仙班。
挽饶仲卿联
作者：杨仲愈
朝代：清
体裁：联

封侯家世，射策才名，溯湖海豪情，曾悦买丝绣公子；诗社前游，酒杯旧侣，怅山阳日暮，不堪闻笛怆邻人。
挽黄体芳母联
作者：杨仲愈
朝代：清
体裁：联

八十年青史女宗，数郊祁科第，轼辙文章，当代诏经，绛幔口传名世业；二千里白云亲舍，痛庭树慈乌，关河骆马，一篇特母，莱衣泪尽使臣诗。
祝某太守双寿联
作者：杨仲愈
朝代：清
体裁：联

双星牛女，应南极寿昌，是为太平之瑞，溯龚黄治谱，韩褚门风，七十年黻佩恩荣，昼锦堂新，五福备膺皇极训；三山罗浮，接上清宫府，实惟至人所居，想园绮衣冠，刘樊伴侣，三千里海天歌祝，幔亭宴启，万家遥拜地行仙。
福州李纲祠林则徐像联
作者：杨仲愈
朝代：清
体裁：联

姚崇奏疏，裴度勋名，芒履归来，出处两朝余泪眼；鸡岫云烟，螺江潮汐，桂斋宛在，湖山一代几传人。
西禅寺联
作者：杨仲愈
朝代：清
体裁：联

榆欓日涵芳，亘八万由旬，忉利梵天龙藏富；莲花宣妙谛，溯三千法界，柢洹精舍凤山高。
贺叶大同兄弟同时中举联
作者：杨仲愈
朝代：清
体裁：联

簪组作箕裘，数三凤八龙，君家再见；科名联伯仲，看大苏小宋，异代一堂。
贺李中丞寿联
作者：杨仲愈
朝代：清
体裁：联

文章是太白后身，五花马，千金裘，年少已豪情盖世，溯画船采石，桦烛笙歌，代鲜奇人，久矣红尘无此乐；出处本邺侯心法，一品衣，九仙骨，功成则高揖归天，想玉简嵩衡，羽书幢节，天留清福，绰然余事学长生。
贺李鸿裔寿联
作者：杨仲愈
朝代：清
体裁：联

岷精降福，聿钟奕叶王孙，五花马，千金裘，彩笔纵横万里，溯会昌制集，长庆诗篇，海岱文章，斗北才名齐绮皓；淮甸运筹，蔚起中兴人杰，一品衣，九仙骨，黑头笑傲三公，看洛社衣冠，午桥庄墅，湖山黻佩，江南儿女拜刘樊。
贺某君双寿联
作者：杨仲愈
朝代：清
体裁：联

乐事古真稀，寿宇双星，千里板舆来福地；良辰天不夜，春城元夕，万家灯火拜神仙。
贺王景贤七十寿联
作者：杨仲愈
朝代：清
体裁：联

灞陵大贤，梁孟偕隐；高阳才子，俭爽齐名。
贺郭曾矩入泮联
作者：杨仲愈
朝代：清
体裁：联

谢庭玉树乌衣巷；魏国黄花昼锦堂。
送林贞女未婚守节联
作者：杨仲愈
朝代：清
体裁：联

万劫泪模糊，恨血难消妃子竹；九重春浩荡，祥云长护女贞花。
送林贞女未婚守节联
作者：杨仲愈
朝代：清
体裁：联

必委质始称臣，何以薇蕨首阳，仗节共扶周义士；能之死矢靡慝，试看柏舟河侧，呼天难夺卫共姜。
送林贞女未婚守节联
作者：杨仲愈
朝代：清
体裁：联

敢云地道无成，人定胜天，一线终能存庙祀；太息江流不转，心坚匪石，千年何处起波澜。
送林贞女未婚守节联
作者：杨仲愈
朝代：清
体裁：联

片石空山，大璞独完天地正；半轮皓魄，清光能幸雪霜寒。
羚羊峡
作者：杨伦
朝代：清

江流日奔腾，声过如万弩。偪仄惊入峡，程途此艰阻。林篁交蔽黑，不复辨子午。高崖坐群猿，垂臂引客语。稍出向灵山，微阳翳初吐。人家嵌石壁，如蛎未可数。沿塘种木绵，插棘防猛虎。月起听蛮歌，谁知我心苦。
芦墅放舟同映川兄弟蕙畴稚存尚之渊如应尾
作者：杨伦
朝代：清

为访招提去，轻桡指曲塍。秋风千顷稻，夜雨半湖菱。潦草杯柈具，喧呼涧谷应。回舟防月黑，林际闪疏镫。
题王二秋塍诗稿即送北上
作者：杨伦
朝代：清

故乡吟伴集羊何，磊落王郎斫地歌。同辈欲归君更出，满天风雪渡黄河。
挽彭玉麟联
作者：杨依斗
朝代：清
体裁：联

是真虎必有风，投老百情侵而独凛冽，余年竟刷起，江干彷徨乎海外；见群龙不为首，参纯千载上何无威棱，殊国尽沿洄，湘介汛若兮湖光。
贺天相吴君新居
作者：杨倓
朝代：清

避世寻幽境，逃名爱息机。帘开山作障，堤束水流矶。垂柳当檐荫，盘槐绕户围。香清兰欲茁，茶熟笋初肥。钓可供鲂鲤，蔬方采蕨薇。处安随艮背，居静戒咸腓。皋庑差堪托，卢堂得所依。吾生怅漂泊，乐此玩馀晖。
信步
作者：杨元恺
朝代：清

信步踏秋色，疏钟时一闻。风清凉似水，山远淡于云。忽叩紫霄观，不逢华盖君。苍苍归路杳，松竹带斜曛。
官堤柳
作者：杨元恺
朝代：清

生不愿为官堤柳，削皮斩枝若枯帚。列树空存表道名，攀条无复行人手。漠漠平原一片尘，天涯无树著青春。寒鸦落日栖不得，孤根月黑如长人。人生荣悴都如此，得意从来偶然尔。灵和风度祇当年，江潭摇落秋风里。二月西湖春尚寒，万条低亚玉阑干。谁道东风一种树，江南江北不同看。
挽张之洞联
作者：杨兆奎
朝代：清
体裁：联

赵清献为相，以经籍光作根本地；苏明允有言，不悲身死而忧国衰。
挽曾纪泽联
作者：杨兆望
朝代：清
体裁：联

为张博望易，为富郑公难，力折强邻，拓地远逾分水岭；通方言以文，治舟师以武，时当多事，问天胡夺济川才。
昭州夜泊有怀又伯通守
作者：杨兆璜
朝代：清

亭荒点翠碧粼粼，红蓼花疏间白蘋。官罢野鸥能傲我，诗成青嶂苦随人。偶看明月成千里，孤负黄金笑一身。得失鸡虫知许事，玉盘堆趁荔枝新。
秦淮钱春
作者：杨兆璜
朝代：清

杜鹃声里渺天涯，争似征夫不忆家。皱面自怜前度客，成阴无那旧时花。愔愔水阁风初缓，黯黯江城日易斜。开遍鼠姑飞尽絮，令人回首惜年华。
挽曾国荃联
作者：杨兆鋆
朝代：清
体裁：联

威略慑华戎，柱石三朝，钧衡七载；伯仲见伊吕，江山百战，俎豆千秋。
挽张之洞联
作者：杨兆麟
朝代：清
体裁：联

赤子无所仰庇，朝廷无所稽疑，斯文化为异端，学者至于用夷，四顾茫然，及今而世将此惧；山见终南之高，水见黄河之深，听其议论宏辩，观其容貌秀伟，九原可作，微公则吾谁与归。
春尽
作者：杨先铎
朝代：清

艳阳天气近黄昏，芳草萋萋绿到门。雏燕习飞残雨径，乳鸠归哺夕阳村。风吹柳絮黏衣桁，蝶抱桐花落酒樽。独坐芸窗谁是伴，坐看新竹倚云根。
适情
作者：杨先铎
朝代：清

岂不居湫隘，游心太古还。世情看落叶，诗境在秋山。坐约松阴护，行随鹤影间。红尘车马迹，不到白云关。
小隐
作者：杨光仪
朝代：清

清溪回抱乱峰斜，白板双扉处士家。别馆轻阴迷柳絮，小楼明月梦梨花。村尨不吠看云客，林鸟还惊问字车。偶为探奇忘近远，石梁尽处饭胡麻。
读史杂感
作者：杨光仪
朝代：清

生才大造果何因，变相登场总绝伦。谁道分香非韵事，须知钻李亦传人。山河不幸虚名世，钟鼎无灵污劫尘。担粪著棋都弗解，还从物外寄间身。勒石浯溪际中兴，深宵不复感鸡鸣。分符典郡皆能吏，束带谈兵负盛名。绝学宁无秦博士，空交谁致鲁诸生。有人更作生还望，老去班超尚远征。
读史杂感·其一
作者：杨光仪
朝代：清

生才大造果何因，变相登场总绝伦。谁道分香非韵事，须知钻李亦传人。山河不幸虚名世，钟鼎无灵污劫尘。担粪著棋都弗解，还从物外寄间身。
读史杂感·其二
作者：杨光仪
朝代：清

勒石浯溪际中兴，深宵不复感鸡鸣。分符典郡皆能吏，束带谈兵负盛名。绝学宁无秦博士，空交谁致鲁诸生。有人更作生还望，老去班超尚远征。
题画
作者：杨光仪
朝代：清

一篱秋色印寒沙，风味柴桑处士家。不耐骑驴城里去，屋南山下踏槐花。
黄金台歌
作者：杨光仪
朝代：清

士为知己用，岂为黄金来。隗也自荐吾不取，嗣王况复多疑猜。黄金台，高崔嵬，毕竟豁达非庸才。隗也一言动人主，七十二城烟尘开。吁嗟昭王安在哉，驽马骄鸣骏马哀。渥洼之产不复至，天闲仗马称良材。细刍凿粟供饱食，金羁玉勒生光辉。伏枥老骥瘦且死，骨朽不识黄金台。黄金台，高崔嵬，夕阳凭吊迷蒿莱。
晓起出峡
作者：杨光祖
朝代：清

远眺近昭平，滩声傍耳鸣。岚浮青嶂隐，日上绿峦横。试险人常惯，奔湍意转平。梧江三百里，往返一帆轻。
挽彭玉麟联
作者：杨克勤
朝代：清
体裁：联

刚烈有国士风，卌年功在长江，定论曾经贤宰相；公忠得大臣体，一旦星沉衡岳，衔哀不独老门生。
感慕别母
作者：杨克彰
朝代：清

十载羁宦身，经年别慈母。问安藉双鱼，奉侍赖子妇。母氏多圣善，爱我情独厚。念我微露沾，勖哉慎操守。奈何岁乙未，汉家珠崖负。人心皆恐惧，纷纷皆避纣。母子难俱逃，东望徒回首。感叹每涕零，莫赎百年咎。方悔不如农，犹得耕陇亩。但知菽水欢，不作牛马走。母容常彷佛，母音如出口。中视梦母来，顾盼呼某某。誓将奉母归，晨夕随左右。儿读母必怡，母然儿放否。缅怀倚闾时，寸心复何有。
读唐书李白传
作者：杨克恭
朝代：清

汾阳微日无人识，独有青莲赏最真。再造唐家缘救免，可知卓见出诗人。
倒坐观音像联
作者：杨兰坡
朝代：清
体裁：联

问大士缘何倒坐；恨凡夫不肯回头。
宜沟驿纪事
作者：杨兴植
朝代：清

漳水之南宜沟驿，野潦纵横古道失。太行风雨从西来，势如万马冲缰逸。我车纵辔越平冈，斗逢山涨来汪洋。仆夫不幸入坎窞，马蹶车翻水入箱。电光{上八下几右王}磹雹珠落，人影何殊雨淋鹤。后车冒雨至仓皇，始附前轩觅栖泊。行囊检点杂泥涂，且趁烈日铺阶除。破帽敝裘俱被毁，残书秃管亦遭污。吁嗟乎，紫绶金章不可得，玉轴牙签购无力，区区箧笥岂逾分，忍使书生削行色。人生忧患来无端，得马亡羊事渺漫。当前有酒须痛饮，幸勿悲歌《行路难》。
宜沟驿纪事
作者：杨兴植
朝代：清
体裁：古风

漳水之南宜沟驿，野潦纵横古道失。太行风雨从西来，势如万马冲缰逸。我车纵辔越平冈，斗逢山涨来汪洋。仆夫不幸入坎窞，马蹶车翻水入箱。电光■磹雹珠落，人影何殊雨淋鹤。后车冒雨至仓皇，始附前轩觅栖泊。行囊检点杂泥涂，且趁烈日铺阶除。破帽敝裘俱被毁，残书秃管亦遭污。吁嗟乎，紫绶金章不可得，玉轴牙签购无力，区区箧笥岂逾分，忍使书生削行色。人生忧患来无端，得马亡羊事渺漫。当前有酒须痛饮，幸勿悲歌《行路难》。
望华岳
作者：杨兴植
朝代：清

崎岖越雄关，振策及清晓。遥天翠巘横，巑岏入云表。停车问居人，指点巉崖巧。四方类削瓜，三峰如卓纛。明星插汉高，玉女缀日小。巍巍白帝宫，苍龙道。磊砢不尽泄，突兀殊未了。元气所郁盘，金精盛环绕。平生好奇伟，山水足登眺。何期燕台客，复遣吟西颢。将寻卫叔卿，或觅希夷老。深参出世心，庶缓愁肠扰。
野望
作者：杨兴植
朝代：清

寒绿远霏霏，春城花事稀。雪消江水阔，日出峤烟微。小舫临岩渡，雏禽趁母飞。荒郊游屐少，人面已全非。
后浴马歌
作者：杨凤苞
朝代：清

昨日浴马三堤间，今朝浴马九曲湾。十什五伍濯云锦，砂岸顾影高如山。银鬃雪浪皎秋练，鱼海龙堆眼中见。翻腾倒卷条支波，不让昆明习水战。临安旧是宋行都，炎兴马政非良图。邕管岷黎岁开市，百纲驿送传军符。白石茅滩屡大阅，超骧万匹森成列。兰筋碨磊宝铰缠，骏尾萧梢五花缬。是时淮北数出师，内厩火印专监司。蕲王已去鄂王戮，纵饶铁骑空争驰。江南设险在天堑，千里轴轳上流占。金缯休掷川广秦，逸足何曾得腾闪。六更寒尽王气终，夕照冷落塍西东。神驹贡到茀郎国，游牝饱秣重华宫。我朝考牧鉴前代，骐驎院满蠮螉塞。对此想像玉河头，堵墙观者雀翎队。
城濠览古
作者：杨凤苞
朝代：清

废隍尚见黑云屯，叹息三兴破楚门。钱俶锦衣空内属，尉佗左纛漫称尊。白驹北梦舟中夜，黄叶西风水外村。当日群雄总安在，野乌啼上女墙昏。
暑夜
作者：杨凤苞
朝代：清

暑雨萧寥向晚收，小庭夜景近新秋。一林露叶约凉思，满地湿萤如水流。
浴马歌
作者：杨凤苞
朝代：清

八旗厩马高缠鬃，庌社既祭臧仆同。乘秋放牧东浦东，黄衫老奚最趫雄。指挥按辔摇玲珑，银鞍解却香罗幪。四蹄决波行若空，一形十影流镜中。葑绿倒晕桃花红，圉人蹋浪学凫翁。轻爬短刷开肉骏，振鬣跃出上跨虹。柳阴衔尾嬉凉风，？云骏气非聋虫。皇图万里车书通，烽火不彻甘泉宫。西域岁贡青海骢，天间上驷刍豆丰。县峰薄日伏皂终，何事汗血矜奇功。
浴马歌
作者：杨凤苞
朝代：清
体裁：古风

八旗厩马高缠鬃，庌社既祭臧仆同。乘秋放牧东浦东，黄衫老奚最趫雄。指挥按辔摇玲珑，银鞍解却香罗幪。四蹄决波行若空，一形十影流镜中。葑绿倒晕桃花红，圉人蹋浪学凫翁。轻爬短刷开肉骏，振鬣跃出上跨虹。柳阴衔尾嬉凉风，𥬞云骏气非聋虫。皇图万里车书通，烽火不彻甘泉宫。西域岁贡青海骢，天间上驷刍豆丰。县峰薄日伏皂终，何事汗血矜奇功。
壬子夏留别榆林士民之作
作者：杨卓林
朝代：清

榆阳旧岁历艰屯，满目疮痍气不春。愧我爱民非若子，感民视我宛如亲。立祠肖像情何厚，遮道攀辕意更真。对此苍黎空恨别，潸然与众共沾巾。
屏架与椟工竣赋以志感
作者：杨卓林
朝代：清

边关父老太多情，十二围屏齐列名。不独文章翔藻耀，行行字字皆心声。玉检琅函什袭藏，神明至治共馨香。有时舒卷休污损，也似民情勿剪棠。
屏架与椟工竣赋以志感·其一
作者：杨卓林
朝代：清

边关父老太多情，十二围屏齐列名。不独文章翔藻耀，行行字字皆心声。
屏架与椟工竣赋以志感·其二
作者：杨卓林
朝代：清

玉检琅函什袭藏，神明至治共馨香。有时舒卷休污损，也似民情勿剪棠。
榆林去任有志未逮怀昔
作者：杨卓林
朝代：清

嗷嗷鸿雁北山多，万户萧森待抚摩。吾道江河愁日下，世途沧海起风波。萑苻竟塞黄沙路，琴瑟谁赓白雪歌。可叹残黎终未苏，回思时势两蹉跎。
榆林归里有感复用留别原韵
作者：杨卓林
朝代：清

一生经历运邅屯，世变沧桑又几春。儤直薇垣烽火警，观兵榆塞虎狼亲。宦途险巇皆尝尽，林壑优游自率真。回首三边戡乱际，忧民忧国泪沾巾。
谨步震哥元韵
作者：杨卓林
朝代：清

记得同门日，翩翩皆妙年。缘何双鬓白，搔首问苍天。曾记青年别，旦警至暮年。愿求不老药，长共戴尧天。
谨步震哥元韵·其一
作者：杨卓林
朝代：清

记得同门日，翩翩皆妙年。缘何双鬓白，搔首问苍天。
谨步震哥元韵·其二
作者：杨卓林
朝代：清

曾记青年别，旦警至暮年。愿求不老药，长共戴尧天。
挽杨仲愈联
作者：杨叔怿
朝代：清
体裁：联

功名富贵尽倘来，只因愿望太奢，致一时事不如心，万虑交煎，未免此中郁郁；才力聪明俱绝顶，可惜精神误用，迨今日势成孤注，半途遽陨，依然妙手空空。
飞来峰联
作者：杨叔怿
朝代：清
体裁：联

南高峰，北高峰，世事尽傥来，莫问峰来何处；在山泉，出山泉，人心先耐冷，才知泉冷几时。
挽张百熙联
作者：杨同高
朝代：清
体裁：联

帝方倚畀长才，同文同轨；天不慭遗一老，其坏其颓。
丰泽园御试论赋蒙赐饮馔仰聆训诲恭纪
作者：杨名时
朝代：清

圣代文明盛，薰风禁篽开。温纶宣玉阙，彩仗莅仙台。捧日弹冠庆，承恩珥笔陪。荣光浮太液，瑞霭接蓬莱。漾楫清荷里，维舟翠荻隈。华班佳树下，珍膳御厨来。散步通璇圃，环池藉绣苔。香分天禄札，文待孟坚才。湛露沾天泽，需云挹帝杯。炉烟临水泛，苑鸟隔花催。纳卷劳询问，随人赐剪裁。重闻申巽命，窃幸荷深培。顾分弥知惕，扪衷敢自猜。抒诚盟夙夕，秉训凛昭回。永戒虚憍习，期殚樗栎材。皇仁逾海岳，何以效涓埃。
安溪夫子示留别之作辄赋鄙言呈诲
作者：杨名时
朝代：清

邃古斯文启，圣作垂为经。尼山手修定，炳然陈日星。理非由外铄，期复性践形。深慈拯迷没，振铎使之醒。邈邈汉唐来，名儒亦挺出。见本未刊枝，犹为后贤黜。荣华限小成，与圣固异术。卓哉濂洛兴，标末悉芟铚。静虚而敬直，心学相授述。灵钟闽峤闲，哲人后先匹。接迹五百余，宗盟罔替佚。脉络得真传，精微或超逸。六籍拨沈翳，百家汇为一。源自昆仑注，环混无沦汨。浩然沛九垓，卷之藏于密。渊乎夫子心，谁与嗣音者。知之怅已艰，允蹈怯尤寡。小子亟沿洄，踯躅类驽马。自兹痛惩艾，图新旧云舍。抗志怀明哲，努力崇大雅。勿塞涓涓流，凉踽任议野。脉尔守心箴，长希入圣冶。高山望岂赊，一仰一倾写。
瀛洲亭秋夜读书
作者：杨名时
朝代：清

盛代崇文地，雍雍起凤鸣。尊经罗坟典，开馆延豪英。秋色入庭宇，槐风日夜清。请业瞻人范，休居乐友声。欣兹作人泽，敢忘稽古情。旁搜惬心赏，默识探其精。抗怀在千载，徽音聊可赓。向晦万感息，群动寂无营。素节兼静候，道机日以生。壁空门不掩，时见孤月明。
挽郭嵩焘联
作者：杨名照
朝代：清
体裁：联

邦交九万里，兵事三十年，觏闵既多，乾坤或几乎息；究天人之际，通古今之变，立言不朽，功德尤赖以传。
月夜闻雁示子安
作者：杨名鳣
朝代：清

还向潇湘觅旧群，月明清唳数声闻。无栖莫比南飞鹊，冲破关山万里云。
万安亭晚眺
作者：杨后
朝代：清

暧暧夕阴起，漠漠秋烟霏。北风卷地来，落叶皆倒飞。鸡犬识其主，一一还柴扉。水底多绿苔，下有寒鱼依。林鸟倦知返，高树巢斜晖。万族欣有托，予独无家归。眷言顾城郭，涕下沾裳衣。
田宝应县舟行夜抵淮安
作者：杨后
朝代：清

午发白田浦，夜抵淮阴城。川途广且修，榜人锐兼程。前以百丈牵，上有孤帆横。不识所经路，惟闻风水声。黯黯残月白，淰淰寒云生。人语出烟樾，篝火深丛明。紞如戍楼鼓，壮哉湖防兵。宇内正多事，此地能宵行。疮痍会扫荡，四海期升平。
韩信庙联
作者：杨听庐
朝代：清
体裁：联

西望关中，百战十年空鸟兔；北临绵上，千秋一例感龙蛇。
游新昌南明寺
作者：杨嗣源
朝代：清
体裁：七言绝句

山径纡回石磴幽，依稀月峡挂当头。仙人棋局今犹在，高岭乘风暑似秋。
秋日同韩景圭游文塔
作者：杨国柱
朝代：清
体裁：五言律诗

雨后秋光洁，携朋到上方。世情无点染，吾道自清凉。非为谈经乐，多因寄傲狂。泾流还咫尺，欲共泛沧浪。
一剪梅
作者：杨圻
朝代：清
体裁：词

罗帐灯昏玉漏残。人远长安，梦近长安。梧桐池馆露华寒，月上栏干，月下栏干。携手分明共细看。半晌疑团，半晌贪欢。红楼依旧隔层峦，扶上雕鞍，扶下雕鞍。
一剪梅·赵州
作者：杨圻
朝代：清
体裁：词

何事年年往复还。一过邯郸，再过邯郸。马头万点太行山，日落柴关，月落柴关。烟草荒荒流水残。昨夜雕栏，今夜雕鞍。桃花如雪月中看，金屋春寒，茅屋春寒。
一年四首·其一
作者：杨圻
朝代：清
体裁：五言律诗

深窗坐山翠，窈窕勿忘情。垂老从为客，经年独远行。蛮花多躁色，春鸟少柔声。兹土非吾乐，艰难仗友生。
一年四首·其三
作者：杨圻
朝代：清
体裁：五言律诗

夕阳湿松翠，往往去登临。一路野花发，閒门秋雨深。家书摧白发，米价抵黄金。何以多怡悦，相忘空外心。
一年四首·其二
作者：杨圻
朝代：清
体裁：五言律诗

亦岂清游客，居然小隐风。新诗人口满，大愿佛心通。夜雨连山响，朝暾煮海红。鸡鸣犹不已，积健若为雄。
一年四首·其四
作者：杨圻
朝代：清
体裁：五言律诗

网路侵云上，柴门向海开。饭香花里出，诗调月中来。斗鸟双双坠，鸣虫处处哀。相怜紫髯客，故国亦蒿莱。
一春
作者：杨圻
朝代：清
体裁：七言绝句

一春风雨总无凭，城上高楼怨不胜。开过桃花是消息，三湘春水下巴陵。
丁五徒步见访
作者：杨圻
朝代：清
体裁：五言律诗

山色一楼满，春流半里馀。夕阳如有意，与子巾柴车。日夕命清酌，竹凉闻读书。途穷犹气壮，未肯注虫鱼。
丁卯早春南归述怀诗四十韵
作者：杨圻
朝代：清
体裁：古风

去年湘楚败，不战亦不守。夫岂敌能胜，毋乃我善走。将贵岂为用，师老宁可狃。元戎寄中原，往与共尘垢。间关渡京索，辛苦入盗薮。僚友惊生存，悲喜握我肘。入揖大将军，呼坐劳以酒。饥军二十万，云集赀粮糗。两河久疮痍，悉索穷鸡狗。时危异说兴，云是活国手。大义今谁归，我弃人则取。四海久饥渴，苦心未肯苟。奚智奇也愚，旁有魑魅吼。莫谓我无人，赠策犹有耦。风雪满辕门，忧危促衰朽。儿女念其父，书来问归否。谓父非盛年，况复新丧母。自昔患难中，及今恩义久。尝请后上赏，用心岂升斗。屡思乞骸骨，欲言复缄口。动念流离际，何忍去左右。去留何损益，良独念恩厚。暂请归期月，登车数回首。踯躅异军中，脱死良非偶。远归见柴荆，入夕致亲友。闻我河南来，奔走问休咎。殷勤携酒食，宁能辞弗受。行辈渐尊大，畏人呼我叟。小园草木长，生意满户牖。雨雪春山寒，草堂盛梅柳。烽火满江国，共产说纷紏。小邑颇饶富，惊避已八九。我独理琴书，洒扫亲箕帚。日暮花市归，留客尝早韭。生还悦情话，耳热歌击缶。人问何无恐，清白廉吏后。幸赖先人教，无力增田亩。平生义礼心，得免富贵诱。区区官租馀，弃之亦何有。独叹正义亡，来苏孰我后。
丁巳仲夏各督军举兵发难士民倾巷迁避既而道路梗塞相率入京西山谷中余与妻子闭门坚卧而已
作者：杨圻
朝代：清
体裁：五言律诗

隐几遗天下，高斋草木间。宁能休众动，所贵独幽娴。开卷落花至，闭门新月閒。数峰青未了，梦见故乡山。
丁巳首夏寓斋恽澄公来谈
作者：杨圻
朝代：清
体裁：五言律诗

谢时独洒扫，艰苦赋闲居。高柳客吹笛，落花人读书。焚香微雨里，宴寝自清虚。春尽意犹永，忘言思遂初。
七七纪念时客香江
作者：杨圻
朝代：清
体裁：五言律诗

举国临无地，居夷共一天。此行真万里，苟活又经年。诗卷有形势，乡音惟管弦。不须迟暮感，宝剑已成篇。
七夕宿石泉县剑池铺
作者：杨圻
朝代：清
体裁：五言律诗

杳杳关中树，苍苍秦岭游。边星和雨落，塞水入天流。一雁关城晚，孤舟江汉秋。仙期在天上，夜色似银州。
七夕游仙诗
作者：杨圻
朝代：清
体裁：古风

秋色夕乃佳，灭烛开轩楹。桐间捲幽帘，人影花纵横。疏雨吐山月，夜光生银屏。洒扫苔竹静，仰视星云明。天上有佳期，想像回云軿。言感牛女事，弥增夫妇情。妻拜乞受祚，我诗祝仙灵。夜梦化青鹊，翱翔身骨轻。云霄一羽毛，长风御之行。渐与碧落近，远见红墙萦。耳背声潺湲，徐闻西流倾。河鼓遥相望，天水光潆潆。上界无云气，万象皆澄清。恍惚龙虎车，缥渺鸾凤笙。环佩下天街，步虚声泠泠。群从艳如云，香烟霏琼英。仙乐响高寒，中流忽一停。天孙顾我笑，有语细如笙。世莫知尔贤，前身成武丁。道穷能安详，帝鉴尔意诚。有命脱尔困，碧纱笼姓名。赐尔富且贵，赐尔寿永亨。臣圻惶恐对，一身何足荣。不愿独富贵，愿帝哀苍生。沙虫满原野，螳雀酣战争。赐臣天河水，挽之洗甲兵。朔方久苦饥，吴楚洪水乘。其民化鱼鳖，竭泽犹罟罾。臣请解倒悬，及今五谷登。赐臣饮渚牛，助彼大地耕。乱国在割据，亦既曰贯盈。不闻受天诛，祸乃及良氓。愿为乞微命，勿使玉石并。赐臣千牛剑，挥之绝乱萌。臣妻亦有言，世风薄幽贞。红妆化为妖，龙嫠及于庭。惟神司壸仪，纺绩垂懿型。是宜投豺虎，勿使留恶形。愿赐洗车雨，一濯秽德腥。所期家国安，击壤歌丰盛。富贵臣请后，雍容观政成。共与天下人，长生享太平。天孙微叹息，咨尔言可矜。天门䭿荡荡，为尔闻帝廷。臣退稽首谢，肃衣趋青冥。归来自八表，飞飞宇宙青。回头望九霄，侧耳时窃听。鹤驾去已远，云璈不可聆。天风从空来，太虚微有声。下视海山晓，残月飞江城。江城千万户，众睡我独醒。起窥云汉间，耿耿明双星。妻言水精枕，亦闻天鸡鸣。
七月十三游汤山暮宿客舍
作者：杨圻
朝代：清
体裁：五言律诗

烧烛翠微里，纱窗松月生。空堂盘蝙蝠，坏道走鼯鼪。清露坐来湿，秋山时有声。五更看日出，绝顶早天明。
七月望夕泊大通江月殊佳霞客先以今夕同时看月为约因之不眠岸月自凄草虫吟露幽辉侵晓江雨微凉矣
作者：杨圻
朝代：清
体裁：七言绝句

相约今宵都不睡，惟教两地證相思。三更三点望明月，倚舵开楼共此时。
万寿山·其一
作者：杨圻
朝代：清
体裁：七言绝句

五柞宫头买玉壶，春来细柳与新蒲。游人十里烟波绿，何似三公赐赏湖。
万寿山·其三
作者：杨圻
朝代：清
体裁：七言绝句

螭陛春阴长碧苔，先臣崩角上书哀。殿头玉槛今零落，人道朱云折下来。
万寿山·其二
作者：杨圻
朝代：清
体裁：七言绝句

殿里犹存白兽樽，当年下马入宫门。玉阶晓雪深三寸，湿却花衣为谢恩。
万寿山·其五
作者：杨圻
朝代：清
体裁：七言绝句

游人喜到帝王家，画栋雕梁卖酒茶。独有小臣含泪看，不誇清胜却长嗟。
万寿山·其四
作者：杨圻
朝代：清
体裁：七言绝句

长忆听宣玉殿中，景阳寒点夜来风。五更中使开阊阖，雪满骊山月满宫。
万生园
作者：杨圻
朝代：清
体裁：五言律诗

玉辇宸游地，风光百事非。心伤春色好，曷为游人稀。时见落花下，远随幽鸟飞。把杯先饮泪，未敢惜芳菲。
三字令·乙巳春，居曾氏池阁，即景示霞客
作者：杨圻
朝代：清
体裁：词

风片片，雨丝丝。燕飞飞。人未起，侍儿催。去年情，今岁事，费沈思。妆欲罢，倚廊归。望春漪。眉黛浅，试春衣。草如茵，花如绣，艳阳时。
三峰寺
作者：杨圻
朝代：清
体裁：五言律诗

满衣松露落，一路松冥冥。行到三峰寺，松巅江海青。僧房丹桂发，秋月满閒庭。遂有诛茅约，他年斲茯苓。
三径
作者：杨圻
朝代：清
体裁：五言律诗

身閒宁有择，三径足徜徉。镇日落花至，一溪春水香。诗清求绝俗，金尽怯还乡。生意共草木，幽幽兴自长。
三月七日公宴为吴公寿岳人高会三日宾客千人即席赋呈
作者：杨圻
朝代：清
体裁：五言律诗

烟草洞庭绿，春城张乐清。湖天闻酒气，江木有莺声。四海讴歌日，三湘爱戴情。非关为公寿，用以寿苍生。
三月三日偕妻子游西山湖晚归·其一
作者：杨圻
朝代：清
体裁：七言绝句

万人归巷上灯初，柳暗花明十里馀。渔唱一声柔橹歇，满船红袖买湖鱼。
三月三日偕妻子游西山湖晚归·其二
作者：杨圻
朝代：清
体裁：七言绝句

一阵溪风万柳斜，柳阴西畔有人家。夕阳春水翻红浪，除却桃花无别花。
三月三日山前湖春游
作者：杨圻
朝代：清
体裁：五言律诗

画舫传杯饮，清游烟水中。此间宜落日，一客醉春风。湖岸草逾碧，霞天花更红。可怜歌舞外，茅屋有惊鸿。
三月三日忆故乡春游之乐
作者：杨圻
朝代：清
体裁：五言律诗

鼓笛乘流去，清游思故乡。诗人哀宿昔，春色入洪荒。江露闻花气，风泉散酒香。习池几人在，应亦念清狂。
三月三日游北海赠畅威
作者：杨圻
朝代：清
体裁：五言律诗

三海烟波暖，千车风日新。故宫花木盛，廉吏子孙贫。天气生流水，人心怨暮春。不知开宝事，逐队曲江滨。
三月二十一游中峰寺中途遇细雨
作者：杨圻
朝代：清
体裁：五言绝句

春深峰壑美，野寺花竹閒。客散禅房闭，水流云满山。
三月二十二日席上逢朱汤二君辽东旧雨别已五载共话昔情不能无感矣
作者：杨圻
朝代：清
体裁：五言律诗

年貌乍惊喜，天涯共一觞。家山今异域，迁客半同乡。涧落见灯影，雨微闻酒香。南来增白发，慎莫话辽阳。
三月六日西川桥扫墓舟中作
作者：杨圻
朝代：清
体裁：五言律诗

远听山歌起，前村绿满天。牛眠花里岸，鸭上柳边船。鸟啭亦成语，水流殊自然。偶来乾净土，便觉日如年。
三月十一游顶山晚归
作者：杨圻
朝代：清
体裁：五言律诗

峰暖群木秀，黄莺啼满山。游人三四里，幽草绿阴间。归路东风慢，柴门春水閒。自然生意动，况复涉幽攀。
三月十五偕霞客游福山食鲥鱼日午至江口系缆渔家俟其举网则就舟中烹之徜徉竟日乘暮潮归城是日也煎江水茶食鲥鱼读工部诗一春惟今日最乐也
作者：杨圻
朝代：清
体裁：七言绝句

扁舟何必载西施，贫贱夫妻乐有时。举网得鱼江月上，东南风细到家迟。
三月十五日病中悼怀·其一
作者：杨圻
朝代：清
体裁：五言律诗

平时安独处，病里一沾巾。世乱得无恙，心危思所亲。饥寒今自爱，饱暖昔由人。绕膝非无养，殷勤徒苦辛。
三月十五日病中悼怀·其二
作者：杨圻
朝代：清
体裁：五言律诗

小窗落花急，强起欲风天。老至常工病，春深祇独眠。展眉除死后，饮泪避人前。此日年年恨，魂伤一惘然。
三月半阿美席上有感
作者：杨圻
朝代：清
体裁：七言律诗

处处新诗笼碧纱，自伤哀乐换生涯。閒眠绣榻听春雨，共捲珠帘看落花。幸有玉人同在客，为怜游子已无家。去年今日迎梳洗，晓涉湘江去采茶。
三月晦夕过真定军中寄家书·其一
作者：杨圻
朝代：清
体裁：七言绝句

眼底关河春色繁，中原兵马暗销魂。遥知剪烛青山下，花近黄昏雨满园。
三月晦夕过真定军中寄家书·其三
作者：杨圻
朝代：清
体裁：七言绝句

如此风光胡不归，家山谷雨正芳菲。东风入户牡丹热，江水到门鲥鱼肥。
三月晦夕过真定军中寄家书·其二
作者：杨圻
朝代：清
体裁：七言绝句

我有佳人伴隐居，一春乐事在林闾。珠帘绣户好风月，万紫千红夜读书。
三月晦日雨夕饯春诗·其一
作者：杨圻
朝代：清
体裁：七言绝句

石楼灯火碧云西，谷里黄昏暗径迷。山上月明山下雨，清猿水鹤一时啼。
三月晦日雨夕饯春诗·其二
作者：杨圻
朝代：清
体裁：七言绝句

南洲迁客送春情，夜返山村数屐声。啖尽荔枝三百颗，卧听雷雨撼江城。
三月望日将军招饮营市街宅中东亭牡丹半放酌蓬莱新酿宠之
作者：杨圻
朝代：清
体裁：七言绝句

虎帐轻阴酒力寒，东风放绿上栏干。将军夜读东都赋，春雨无声开牡丹。
三桥春游曲·其一
作者：杨圻
朝代：清
体裁：七言绝句

两岸桃花夹春水，一峰晴翠抱人家。竹篱茅舍成村落，春水迟迟烘菜花。
三桥春游曲·其二
作者：杨圻
朝代：清
体裁：七言绝句

自种湖田二顷馀，桃花鸡犬闭门居。日常地僻心乾净，田舍翁家我不如。
三桥春游遇雨携小男晚归·其一
作者：杨圻
朝代：清
体裁：七言绝句

远见渔舟挂柳丝，天然成画亦成诗。三桥烟水春游乐，不向天涯总不知。
三桥春游遇雨携小男晚归·其二
作者：杨圻
朝代：清
体裁：七言绝句

与尔踏花行醉巷，古藤西畔买鱼归。碧流船尾春山晚，花乱茶烟雨满衣。
上元夕画梅花一幅呈吴公并题·其一
作者：杨圻
朝代：清
体裁：七言绝句

得意春风动地来，上元清月近蓬莱。天公着意留韶景，尚有最高枝未开。
上元夕画梅花一幅呈吴公并题·其二
作者：杨圻
朝代：清
体裁：七言绝句

南枝开后北枝香，有脚阳春被八荒。看到英雄真事业，状元宰相太寻常。
上巳春阴扶病踏青九龙城茶店留壁·其一
作者：杨圻
朝代：清
体裁：七言绝句

片片溪云入座移，幽花欹树雨丝丝。深房曲槛绿无缝，敲罢残棋鸟不知。
上巳春阴扶病踏青九龙城茶店留壁·其三
作者：杨圻
朝代：清
体裁：七言绝句

壁下分争到日晡，生观袖手亦喧呼。山人赌墅棋心急，不问秦兵弃甲无。
上巳春阴扶病踏青九龙城茶店留壁·其二
作者：杨圻
朝代：清
体裁：七言绝句

芒鞋竹杖对山光，不爱楼台爱竹房。贪看夕晖人不散，山风吹雨湿茶香。
上巳流水音禊集得之字
作者：杨圻
朝代：清
体裁：五言律诗

流觞宫浸绿，佳节畅幽期。人语石林里，风花春水湄。干戈深似海，齿发老于诗。日晚群莺急，归乎陈伯之。
下关
作者：杨圻
朝代：清
体裁：五言律诗

今昔殊风景，登高意怃然。晚霞天似锦，春水屋如船。岁月增诗卷，干戈失壮年。桃花三两树，开落战场前。
与霞客看海棠感旧作·其一
作者：杨圻
朝代：清
体裁：七言绝句

贫贱夫妻隐若耶，江乡鱼米足为家。宅边留得三弓地，君理桑株我种花。
与霞客看海棠感旧作·其二
作者：杨圻
朝代：清
体裁：七言绝句

君昔佳人我佳士，当时风采动京华。春光如酒人如玉，绣榻珠帘看落花。
丙午三月晦日耿伯齐年丈为段丈少沧吴丈颖芝翁君韬夫饯别招饮赋诗以纪时段吴出守岭南翁出守大同
作者：杨圻
朝代：清
体裁：五言律诗

韶光留不得，送客两含情。桃李众芳歇，江湖万里行。诸公能大受，小子未成名。日落中原暗，登台百感生。
丙寅人日汉上题襟和张亚农陈汉元诸君子·其一
作者：杨圻
朝代：清
体裁：五言律诗

相逢戎马里，佳节意如何。海内诗人少，将军揖客多。万方闻涕泪，一气熄干戈。昨夜吟成后，前军已渡河。
丙寅人日汉上题襟和张亚农陈汉元诸君子·其三
作者：杨圻
朝代：清
体裁：七言绝句

诸君把酒向风尘，胜日题诗汉水滨。莫笑西川高节度，拥兵顾盼亦诗人。
丙寅人日汉上题襟和张亚农陈汉元诸君子·其二
作者：杨圻
朝代：清
体裁：五言律诗

河北诸州郡，烽烟惊上春。樽前江海客，衣上洛阳尘。舟楫连天末，莺花近逐臣。异乡思弟妹，未暇为他人。
丙寅人日汉上题襟和张亚农陈汉元诸君子·其四
作者：杨圻
朝代：清
体裁：七言绝句

新年旁午捷书多，昨夜中原万马过。第一登楼先北顾，东风吹语渡黄河。
丙辰春感
作者：杨圻
朝代：清
体裁：五言律诗

四月青林润，纱窗独下帷。南风吹草暗，烈日逼花衰。春色已迟暮，幽情谁与期。景光如不爱，辛苦失欢时。
丙辰春暮送逊庵之辽东·其一
作者：杨圻
朝代：清
体裁：五言律诗

吾道非时用，君胡独远行。花开犹作客，春暖未休兵。薄宦今何世，幽居共此情。玉人随万里，梳洗看长城。
丙辰春暮送逊庵之辽东·其二
作者：杨圻
朝代：清
体裁：五言律诗

八极伤春色，孤城惊远游。烟花相送别，江海独登楼。飞动怜君意，耕耘适我谋。樽前千万里，落日满幽州。
丙辰暮春酬李啸溪参政·其一
作者：杨圻
朝代：清
体裁：五言律诗

百里人何智，宫奇尔独愚。无心理舟楫，一气动江湖。杯酒成今世，斯文误我徒。所生非上治，歌哭不能无。
丙辰暮春酬李啸溪参政·其二
作者：杨圻
朝代：清
体裁：五言律诗

震动悲君意，迟徊惜我图。每当好风月，辄复忆江湖。近酒非能醉，思归与众殊。奚奇皆不智，画地莫吾迂。
丙辰暮春颐和园开放游览感赋五首·其一
作者：杨圻
朝代：清
体裁：七言绝句

万寿山头客感深，离宫春树雨阴阴。杨雄亦有凌云笔，不及西来赋上林。
丙辰暮春颐和园开放游览感赋五首·其三
作者：杨圻
朝代：清
体裁：七言绝句

楼殿无人锁钥严，鹤炉香烬更谁添。静窥佛后梳妆处，十二龙窗不捲帘。
丙辰暮春颐和园开放游览感赋五首·其二
作者：杨圻
朝代：清
体裁：七言绝句

别业园林朝士家，昔年海淀最风华。春来日晚行人断，万户千门闭落花。
丙辰暮春颐和园开放游览感赋五首·其五
作者：杨圻
朝代：清
体裁：七言绝句

夜来烟水动春寒，几度游人泪不乾。再见骊山宫里月，十年前倚玉栏干。
丙辰暮春颐和园开放游览感赋五首·其四
作者：杨圻
朝代：清
体裁：七言绝句

桃李阴阴风物新，水田漠漠爱山春。山头一蝶从天下，飞入宫墙不见人。
丙辰重九
作者：杨圻
朝代：清
体裁：五言律诗

佳节逢重九，雄心见二毛。风流犹近菊，落托愧题糕。白日閒中过，青天醉后高。遥知故山侣，煮酒复持螯。
东乡田夫馈鱽鱼
作者：杨圻
朝代：清
体裁：七言绝句

江口人家路未遥，雨中双橹响春潮。门前十里桃花水，日暮江鱼过谢桥。
东梁山
作者：杨圻
朝代：清
体裁：五言绝句

丹枫孤屿落，谁赏清秋夜。月明起渔歌，江上青山下。
东门晚归
作者：杨圻
朝代：清
体裁：七言绝句

林端彩翠见湖天，春水人家夕照边。日暮鱽鱼上城市，晚潮初到福山船。
两妻叹
作者：杨圻
朝代：清
体裁：古风

齐之姜，宋之子。美而贤，今皆死。兄弟之爱天绝我，大悲长恨老而始。朝来忽见雉孤飞，我独何为尚留此。昔悲故鬼怜新人，今日何能分旧新。哀哉新人已新鬼，芳草杂花空上春。绣床宝帐有香色，火齐明珠生暗尘。前人与我同欢乐，后人与我共苦辛。苦辛未尽老将至，自我负君哀伤神。与君情爱异世俗，为君长绝夫妇伦。新鬼故鬼如相觌，为语潘郎今头白。鬼若有情应亦老，鬼如不老鬼亦得。他年我老君如前，地下相逢不我识。
中元西苑之夕
作者：杨圻
朝代：清
体裁：五言律诗

风露鸥相警，松杉鹤悄然。故宫秋水冷，暗里落红莲。一醉月在酒，醒来花满船。汉皇多夜祀，不忍问甘泉。
中原纪痛诗·其七
作者：杨圻
朝代：清
体裁：五言律诗

吴楚虚牛耳，貔貅在石头。江南好烟月，裘带自风流。半壁思陶侃，东风怨仲谋。后时不可再，功业令人愁。
中原纪痛诗·其三
作者：杨圻
朝代：清
体裁：五言律诗

收尽江边骨，谁怜釜底鱼。睢阳方杀妾，即墨已降书。甫也悲青坂，苍凉百战馀。似闻天下动，徵调及青徐。
中原纪痛诗·其六
作者：杨圻
朝代：清
体裁：五言律诗

徒手还枵腹，知君报国难。霁云惟有死，叔宝竟无肝。主将黄金富，全军白骨寒。国人皆欲杀，于尔亦何安。
中原纪痛诗·其十
作者：杨圻
朝代：清
体裁：五言律诗

露布移关陇，秦兵破胆寒。桃花三百里，万马上长安。一战经年久，孤城抗命难。二崤收骨后，风雨有谁看。
中原纪痛诗·其十七
作者：杨圻
朝代：清
体裁：五言律诗

为感将军义，思家不忍回。九州惟落日，万马此登台。米价兵间贵，军声雪里来。群公忠义士，安得久徘徊。
中原纪痛诗·其十五
作者：杨圻
朝代：清
体裁：五言律诗

允矣称儒将，时危任一身。从知天下事，须用读书人。气骨艰难重，英雄淡泊真。薛家名父子，忠义我书绅。
中原纪痛诗·其十四
作者：杨圻
朝代：清
体裁：五言律诗

哀我两河士，壶浆义薄云。可怜好百姓，争说大将军。垂泪言秦政，闻声似宋君。三年思杜母，悲喜亦何云。
中原纪痛诗·其四
作者：杨圻
朝代：清
体裁：五言律诗

飞挽倾天下，旌旗拥上游。如何张楚地，三户语狐篝。落日馀桑柘，黄河下马牛。天寒且高会，卿子不知愁。
中原纪痛诗十八首选十
作者：杨圻
朝代：清

醉眼翻天地，秋风裂肺肝。前军俱不发，倚马独长叹。天末诗犹壮，闺中骨已寒。冰天呵冻墨，笔削到毫端。昔为迁客久，秋至便心惊。月照洞庭水，夕来烟浪清。三湘与七泽，鸿雁杂军声。国事皆因楚，从今再用兵。安史今方众，忠贞久不闻。谁哉临大节，惟有陆将军。兵败非关敌，城亡共此君。何须真个战，妙语绝人群。江流纷暮雪，消息断中原。久客诗皆老，从军气欲吞。千家闻聚哭，一路未招魂。吟尽陈陶恨，风笳落日昏。长胜称无敌，当年部曲名。弟兄好风义，将士必忠贞。落日驱军远，孤城上马行。两河财赋尽，不借朔方兵。铁骑蟠秦塞，春风过渭桥。咸阳三月里，洗甲雨潇潇。爨骨仇能复，屠城恨未销。入关刘季约，飞挽上云霄。自以功难报，宁知罪已魁。人心惟旧主，佳节又新梅。画角城中起，黄河马背来。稽留淹日月，剪伐莫疑猜。谈笑忘天下，英雄如是观。画梅师造化，学佛到平安。班马陪清宴，河山拾古欢。将军亦写竹，许我伴高寒。绕树辞荆楚，驱车京索间。星河明曙水，鼓角响寒山。肠是今年断，鬓从前月斑。征南诸将士，不战岂生还。积雪千山乱，黄河落日翻。田园思故郡，兵马在中原。苍莽身焉置，艰难气独存。安危方寸事，稷契莫轻论。
中原纪痛诗十八首选十·其一
作者：杨圻
朝代：清
体裁：五言律诗

醉眼翻天地，秋风裂肺肝。前军俱不发，倚马独长叹。天末诗犹壮，闺中骨已寒。冰天呵冻墨，笔削到毫端。
中原纪痛诗十八首选十·其七
作者：杨圻
朝代：清
体裁：五言律诗

自以功难报，宁知罪已魁。人心惟旧主，佳节又新梅。画角城中起，黄河马背来。稽留淹日月，剪伐莫疑猜。
中原纪痛诗十八首选十·其三
作者：杨圻
朝代：清
体裁：五言律诗

安史今方众，忠贞久不闻。谁哉临大节，惟有陆将军。兵败非关敌，城亡共此君。何须真个战，妙语绝人群。
中原纪痛诗十八首选十·其九
作者：杨圻
朝代：清
体裁：五言律诗

绕树辞荆楚，驱车京索间。星河明曙水，鼓角响寒山。肠是今年断，鬓从前月斑。征南诸将士，不战岂生还。
中原纪痛诗十八首选十·其二
作者：杨圻
朝代：清
体裁：五言律诗

昔为迁客久，秋至便心惊。月照洞庭水，夕来烟浪清。三湘与七泽，鸿雁杂军声。国事皆因楚，从今再用兵。
中原纪痛诗十八首选十·其八
作者：杨圻
朝代：清
体裁：五言律诗

谈笑忘天下，英雄如是观。画梅师造化，学佛到平安。班马陪清宴，河山拾古欢。将军亦写竹，许我伴高寒。
中原纪痛诗十八首选十·其六
作者：杨圻
朝代：清
体裁：五言律诗

铁骑蟠秦塞，春风过渭桥。咸阳三月里，洗甲雨潇潇。爨骨仇能复，屠城恨未销。入关刘季约，飞挽上云霄。
中原纪痛诗十八首选十·其十
作者：杨圻
朝代：清
体裁：五言律诗

积雪千山乱，黄河落日翻。田园思故郡，兵马在中原。苍莽身焉置，艰难气独存。安危方寸事，稷契莫轻论。
中原纪痛诗十八首选十·其四
作者：杨圻
朝代：清
体裁：五言律诗

江流纷暮雪，消息断中原。久客诗皆老，从军气欲吞。千家闻聚哭，一路未招魂。吟尽陈陶恨，风笳落日昏。
中秋·其一
作者：杨圻
朝代：清
体裁：五言律诗

八月刀镮冷，征夫怨不休。人间重今夕，一雁下并州。落日山无尽，孤城水乱流。故园今万里，海外看牵牛。
中秋·其二
作者：杨圻
朝代：清
体裁：五言律诗

东岭碧云合，冰轮暮已生。衣裳秋淡薄，河汉夜分明。何处楼台迥，今宵江海清。盈亏自万古，高处不胜情。
中秋夕饮昆明湖上·其一
作者：杨圻
朝代：清
体裁：七言绝句

玉带桥边秋藕清，蓬莱宫里少人行。水天清露月中落，松下房栊鹤一声。
中秋夕饮昆明湖上·其三
作者：杨圻
朝代：清
体裁：七言绝句

仙舟飞下彩云端，群玉山头把酒看。天下楼台都见月，不知此处最高寒。
中秋夕饮昆明湖上·其二
作者：杨圻
朝代：清
体裁：七言绝句

水晶帘捲梦清清，月里呼船载酒行。争看诗人开水殿，夜光杯子酌昆明。
中秋望月忆人湖广
作者：杨圻
朝代：清
体裁：五言律诗

八月云梦秋，东南一雁流。所行共万里，相送下沧洲。天地常如客，英雄有大忧。遥知弄明月，独上岳阳楼。
中秋香江海山玩月复过灯市酒楼简子威湘水·其一
作者：杨圻
朝代：清
体裁：七言绝句

一夕空明见太清，众仙髣髴有吹笙。彩云都向洞庭去，月小天高鹤数声。
中秋香江海山玩月复过灯市酒楼简子威湘水·其二
作者：杨圻
朝代：清
体裁：七言绝句

楼上霓裳第几声，天边战骨想纵横。广寒那有清虚府，破碎山河不夜城。
临江仙
作者：杨圻
朝代：清
体裁：词

一夜西风吹不住，彫残太液芙蓉。云房水殿浸寒空。夷歌数处，零落怨秋红。凝碧池头人散后，寂寥水际帘栊。青娥相向月明中。夜阑深坐，含泪说文宗。
临江仙
作者：杨圻
朝代：清
体裁：词

旧日繁华都已歇，司勋心事多违。倾城一顾入帘时。风有嫌絮重，花鬓怯云肥。楼上笙歌楼外月，玉人含笑催诗。天涯何处拾芳菲。舞衣香欲散，皓齿向人辞。
临江仙
作者：杨圻
朝代：清

最爱笙歌都散了，云房风榭凉生。小窗秋水月华清，悠悠流影，琼户启无声。王气销沉烟月好，等閒未解伤情。石头城下已三更，独眠人起，闲坐到天明。
临江仙
作者：杨圻
朝代：清
体裁：词

真是三更时候，画楼散了笙歌。水云深处夕凉多。柳梢闻细语，拥膝看天河。梦醒云鬟微乱，可怜此际颦蛾。轻躯细骨滑新罗。夜长还睡否，无可奈秋何。
临江仙
作者：杨圻
朝代：清
体裁：词

酒欲消时人欲散，新凉怕近雕栏。一天风皱碎云閒。满身帘影，秋月小廊寒。记得前年秋后别，今年又是秋残。别时容易见时难。如今思想，还是别时难。
临江仙
作者：杨圻
朝代：清

酒欲消时人欲散，新凉怕近雕栏。一天风皱碎云閒，满身帘影，秋月小廊寒。记得前年秋后别，今年又是秋残。别时容易见时难，如今思想，还是别时难。
临江仙·丁酉秋，僦居秦淮郭氏水阁，歌舞阑珊时，烟月方可观也
作者：杨圻
朝代：清
体裁：词

最爱笙歌都散了，云房风榭凉生。小窗秋水月华清。悠悠流影，琼户启无声。王气销沉烟月好，等閒未解伤情。石头城下已三更。独眠人起，閒坐到天明。
临江仙·为人书
作者：杨圻
朝代：清

红楼春尽相逢处，紫藤花下风低。那时筵上小徘徊，背人肠断，默默种相思。欲问蓬山多少路，匆匆醉了还辞。閒愁痴恨几多时，没人理会，只有影儿知。
临江仙·为人书笺
作者：杨圻
朝代：清
体裁：词

红楼春尽相逢处，紫藤花下风低。那时筵上小徘徊。背人肠断，默默种相思。欲问蓬山多少路，匆匆醉了还辞。閒愁痴恨几多时。没人理会，只有影儿知。
临江仙·乙巳偕新妇里居一春，回忆乙未偕亡妇回里，忽忽十年，风景不殊，人事有异矣
作者：杨圻
朝代：清
体裁：词

几树桃花飞尽，园林暗暗阴清。小窗风日快新晴。浅山浓绿水，万柳一声莺。自有春来愁到，何曾春去愁轻。十年前事暗伤情。青梅如豆小，无处觅残英。
临江仙·今朝窗更红，此昔年海棠开时，霞客催余早起语也。窗下海棠两株，其一于去年憔悴死矣，对花思人，怆然涕下
作者：杨圻
朝代：清
体裁：词

此恨年年无尽，今年没计支持。雨前风后费沉思。伤春无气力，含泪看花时。有意流莺宛转，无情乳燕参差。独眠人起下楼迟。捲帘红瘦尽，惆怅惜空枝。
临江仙·客彭城，张定武留宿池阁十日
作者：杨圻
朝代：清
体裁：词

肠断繁华留不得，笙歌梦里依稀。一庭春月夜莺啼。东风无气力，犹是打花飞。最是高唐成赋后，画楼云雨堪疑。人前未敢说相思。月明人散后，灯暗酒醒时。
临江仙·寄梁三
作者：杨圻
朝代：清
体裁：词

蔷薇开遍莺声尽，斜阳花脚徘徊。香车过处碧尘飞。旧时风景，回首总依稀。莫问海山多少路，相思相望谁知。梦中犹记画堂西。满帘花絮，明月醉归时。
临江仙·寄梁三
作者：杨圻
朝代：清

蔷薇开遍莺声尽，斜阳花脚徘徊。香车过处碧尘飞，旧时风景，回首总依稀。莫问海山多少路，相思相望谁知。梦中犹记画堂西，满帘花絮，明月醉归时。
临江仙·己亥自江南归京邸
作者：杨圻
朝代：清
体裁：词

波闇管弦犹急，山寒帘幕轻垂。去年江岸醉扶归。烧镫红萼里，雨雪满幽枝。人去春归花满，人归春去花稀。更番惆怅有谁知。月明银烛暗，酒力欲消时。
临江仙·己亥自江南归京邸
作者：杨圻
朝代：清

波闇管弦犹急，山寒帘幕轻垂。去年江岸醉扶归，烧镫红萼里，雨雪满幽枝。人去春归花满，人归春去花稀。更番惆怅有谁知，月明银烛暗，酒力欲消时。
临江仙·徐州
作者：杨圻
朝代：清
体裁：词

如此江城烟草绿，山庭燕子飞飞。英雄也怯暮春时。落花风底，含泪对空枝。一自台城春去后，年年幽恨谁知。无由相见但相思。觉来窗暗，惆怅绿阴肥。
临江仙·徐州
作者：杨圻
朝代：清

如此江城烟草绿，山庭燕子飞飞。英雄也怯暮春时，落花风底，含泪对空枝。一自台城春去后，年年幽恨谁知。无由相见但相思，觉来窗暗，惆怅绿阴肥。
临江仙·忆金陵示慵庵
作者：杨圻
朝代：清

山外春江潮欲涨，可堪酒后心怀。落红凄恻下庭阶，五更流水，和梦绕天涯。春去偏从人去后，离情愁对苍苔。桃花细雨暗秦淮，閒人不管，镫火上楼台。
临江仙·忆金陵示慵庵
作者：杨圻
朝代：清
体裁：词

山外春江潮欲涨，可堪酒后心怀。落红悽恻下庭阶。五更流水，和梦绕天涯。春去偏从人去后，离情愁对苍苔。桃花细雨暗秦淮。閒人不管，镫火上楼台。
临江仙·怨意
作者：杨圻
朝代：清
体裁：词

飞絮游丝无定意，芳菲欲问无由。吹箫人在小红楼。珠帘玉砌，满眼是春愁。雨后风前怜别夜，一床閒梦悠悠。桃花春水下扬州。江南江北，还在海西头。
临江仙·怨意
作者：杨圻
朝代：清

飞絮游丝无定意，芳菲欲问无由。吹箫人在小红楼，珠帘玉砌，满眼是春愁。雨后风前怜别夜，一床闲梦悠悠。桃花春水下扬州，江南江北，还在海西头。
临江仙·春夜园宴
作者：杨圻
朝代：清
体裁：词

绛焰溶溶摇烛影，画屏夜宴花中。露华寒碎滴春空。后庭玉树，明月小房栊。玉笛一声吹去也，翩翩满座香红。流莺低弄五更风。散关梦远，锦帐篆烟浓。
临江仙·辽东旅居，春雨彻夜即事
作者：杨圻
朝代：清
体裁：词

客舍青青杨柳，黄昏上了银灯。今年塞上过清明。桃花深院雨，红袖下帘声。道是今宵被酒，浅斟低唱三更。春衣初试五铢轻。天明山海绿，梳洗看长城。
临漳西有戏马台故址石虎建当时又有芳尘黏雨斗鸡诸台见崔鸿后赵录
作者：杨圻
朝代：清
体裁：五言律诗

故事崔鸿记，清游石虎哀。四山围野尽，一雁背风来。日赤漳河岸，天青戏马台。霸才今不见，抚迹一低徊。
为丹林题尧生大千乡居诗画卷子·其一
作者：杨圻
朝代：清
体裁：七言绝句

香宋乡居诗入画，大千笔妙画中诗。岷峨秀色能无羡，井络宵明此一时。
为丹林题尧生大千乡居诗画卷子·其二
作者：杨圻
朝代：清
体裁：七言绝句

波冷吴江路未通，家山红树忆丹枫。蜀中近事君知否，兵里新诗寄放翁。
为人题八骏图
作者：杨圻
朝代：清
体裁：古风

长林丰草间，非无天下马。六合多烽烟，何来桃林野。若作辕下驹，汗喘太行下。纵有天闲姿，宁受羁勒假。昔悲王良稀，今喜孙阳寡。不见昭王台，千金骨一把。
为人题春江垂钓图
作者：杨圻
朝代：清
体裁：七言绝句

桃花浪涨柳烟笼，人影春流落照中。万事不如竿在手，钓丝曳定一江风。
为刘一飞将军题中原逐鹿图
作者：杨圻
朝代：清
体裁：古风

秦失其鹿楚汉争，英雄草泽乘时生。角力角智莫如德，喑呜叱咤胡有成。君不见日落风生一虎吼，一虎逐鹿挺而走。鹿死谁手不可知，两虎之斗无已时。海内汹汹，我与使君。两贤今相厄，馀子安足云。先将逐鹿图，再将斗虎画，一死一活安天下。
为尔和画梅题以黄州旧句
作者：杨圻
朝代：清
体裁：七言绝句

天寒酒热诗如水，一客乱流风雪间。明朝酒醒赤壁下，已过长江西塞山。
举国·其一
作者：杨圻
朝代：清
体裁：五言律诗

举国风尘暗，前军雨雪哀。清明烟火冷，春色满丛台。新鬼无家别，流民绕地来。万方皆涕泪，九死见花开。
举国·其三
作者：杨圻
朝代：清
体裁：五言律诗

故山兵马隔，野哭近清明。无骨埋乡井，逢人问死生。烽烟平远势，草木雨风声。莫诉江南事，终宵白发盈。
举国·其二
作者：杨圻
朝代：清
体裁：五言律诗

太行齐白骨，春雨上黄河。胡虏归人少，春闺寡妇多。烟花迷越绝，涕泪到夷歌。佳节风光异，潼关万马过。
举国·其四
作者：杨圻
朝代：清
体裁：五言律诗

燕至巢林木，依然北地春。全生因久客，许国痛无亲。卖宅千门众，弹冠又日新。离宫花满眼，对此白头人。
久不寄家书
作者：杨圻
朝代：清
体裁：五言律诗

岂不思乡切，无如下笔难。慰妻常讳病，劝仆亦加餐。昨夜秋月白，扁舟江水寒。写来原琐屑，寄去为平安。
久欲游嵩山以登封多盗贼不果
作者：杨圻
朝代：清
体裁：五言律诗

巍巍嵩岳近，秋翠压天空。登陟心尤切，艰难路未通。中原方逐鹿，此辈亦哀鸿。率土王臣日，何劳剪伐功。
久雨
作者：杨圻
朝代：清
体裁：五言律诗

十日生新涨，溪前放小舟。雨天常似晓，水屋最先秋。红叶无风落，清川带月流。夕凉山烛灭，清话海西头。
久雨喜晴久病亦愈
作者：杨圻
朝代：清
体裁：五言律诗

搴帷修竹里，病起快新晴。闭户觉山静，焚香延昼清。绿茵鸣屧地，红雨泼茶声。仰想东菑里，坐看云出城。
乌珰曲
作者：杨圻
朝代：清
体裁：古风

南荒北极天万重，江娥一去烟草浓。相思树结相思子，连理枝头红豆红。若有人兮在幽谷，披发乱流升木末。踏歌连臂声啾啾，月白风清山水绿。仙魅黄昏秉火行，花燃蜑雨伴山灵。云深海上呼群急，日出江流顾影清。獠洞花飞和醉舞，响屐郎当踏春雨。万里炎荒走槛车，山阿寂寥空处所。三危黑水乱如弦，上国仙槎出汉天。牛渚燃犀过温峤，渥洼汗血记张骞。客星暗渡明南极，椎结侏儒慕颜色。一夜艅艎载宝归，天威烧海鱼龙息。瑶京初筑晾鹰台，羽猎华林万乘来。白象青牛非索贡，张华方朔有清才。中原莽莽山河好，五云楼阁长安道。庸知天上不胜寒，上林虎圈惊秋早。豹房抱月宿雕栏，太液清商动散关。玉骨支离怜朔漠，夜寒同梦旧家山。家山南国有俦侣，乱峰青青隔秋语。水残石冷不归来，踯躅沧洲相忆苦。倩女离魂关塞青，空王谁咒雪衣经。共来绝域相为命，从此迦陵不独生。垂死哀鸣怜孤独，三尺秋坟埋寒玉。空寻鹿苑返生香，愁听龙池哀蝉曲。蜀王肠断万山中，帝子千年忆故宫。杜宇啼残血滴滴，鲛人珠满泪琮琮。榕花落尽五溪暮，剩有山人怨红树。月暗幽崖夜蝶飞，如见珊珊拂花去。露湿青陵草脚迷，画图省识薜萝衣。猿啼鹤唳仙人岛，为尔招魂归不归。
乙丑立春前一日吴公命舟泛江同游西山至寒溪口舍舟步行入灵泉寺登试剑峰下山入陶侃读书处时红梅半发雨雪初霁奉和吴公·其一
作者：杨圻
朝代：清
体裁：五言律诗

路近寒溪口，如行七里滩。扁舟春浩渺，残雪气高寒。今日留名迹，斯游接古欢。登临陪谢傅，胜事后人看。
乙丑立春前一日吴公命舟泛江同游西山至寒溪口舍舟步行入灵泉寺登试剑峰下山入陶侃读书处时红梅半发雨雪初霁奉和吴公·其二
作者：杨圻
朝代：清
体裁：五言律诗

陶公读书处，云木鸟关关。细雨梅间落，柴门松下閒。静知前代事，远看隔江山。宿昔风流尽，伤哉荆楚间。
九哀诗挽麟威将军韩芳辰
作者：杨圻
朝代：清
体裁：古风

天下已定歌大风，汉家第一淮阴功。异时宋代生两杰，魏公神武蕲王忠。大将家风讵世出，雄奇独数韩门钟。眼前勋业谁继体，麟威将军今之雄。将军勋业今已矣，星落前军阵云里。诸葛之丧一路哭，当时邻国皆流涕。我今思公歌九哀，三军缟素雄愁起。风沙漠漠来三边，寒籁萧萧动万里。将军志气凌穹苍，一心许国至大刚。绝学早传鬼谷子，异书更受韩张良。袖藏百国小五岳，神营九塞包八荒。将军至性重孝友，说礼敦诗儒风厚。宋家气骨父传子，得父一绝各能守。将军威重礼数宽，与人忠信披胆肝。岂有酖人羊叔子，苍苍高义干云端。将军明志甘澹泊，富贵相忘意寥廓。由来冯异不言功，大树高寒风萧索。杜公武库腹便便，钩距神工析毫巅。武侯连弩有述作，干镆神铏谁流传。雄姿顾盼头颅好，上结主知鱼水早。秦王心大起天策，福艾奇庞雄七校。貔貅十万推腹心，麒麟百尺图奇表。褒公毛发惊风尘，丞相简书疑猿鸟。近时杀人功最多，谁乎玉帛邀祥和。公独用心安八表，誓洗甲兵挽天河。天下汹汹数人耳，止戈之武羞操戈。聚铁六州成大错，积谤一箧持太阿。昭王不反嗟何及，公谋不用将奈何。指挥若定万人敌，决胜尝陪谢公弈。静如处女动雷霆，谈笑未终青半壁。弯弓盘马吞全牛，拔帜立帜风雨疾。今年流血满边城，五将力尽引弓绝。胡骑乘秋肃慎墟，汉兵失道幽州雪。倘令介子今尚在，定斩楼兰挥日昃。吁嗟乎，元戎忧劳四郊兵，此时待诀辞巨卿。张韩自昔称同体，一死一生见交情。嗟余借箸常陪从，徐孺虚名礼数重。恨识荆州迟十年，青萍结绿难为用。长城月没关塞青，潮头雨脚来旗旌。部曲哀歌喑万马，天空甲仗闻锵鸣。十年筹笔劳军务，风云犹为储胥护。铁戟沉沙寻战功，海山营垒今如故。华表神归一鹤来，富公弓剑已尘埃。辽东城郭千年绿，恸哭招魂歌九哀。
九日登台城豁蒙楼香涛制军督江时建
作者：杨圻
朝代：清
体裁：五言律诗

江湖收一楼，付与后人游。兵马逢佳节，登临小九州。更无风雨至，一荡古今愁。我亦傍观者，何心问弈秋。
九月二十八自淞滨携眷还里秋雨不已愁病交作十月三日冒雨至俞库扫墓
作者：杨圻
朝代：清
体裁：七言律诗

山城秋雨四无邻，江上归来淡泊真。差喜故园柴米足，谁誇廉吏子孙贫。菊花艳极有春色，梧叶黄时如病人。身世只馀妻稚在，断无心力到君亲。
九月初五游香山双清别墅潭上遇微雨·其一
作者：杨圻
朝代：清
体裁：七言绝句

洞幽坛静水无烟，床后奇峰镜里泉。日晚片云松上过，数声清雨落秋莲。
九月初五游香山双清别墅潭上遇微雨·其一
作者：杨圻
朝代：清
体裁：七言绝句

洞幽坛静水无烟，林后奇峰镜里泉。日晚片云松上过，数声清雨落秋莲。
九月初五游香山双清别墅潭上遇微雨·其二
作者：杨圻
朝代：清
体裁：七言绝句

纱窗樵语落松枝，潭上峰阴客到迟。山雨欲来云满地，抱琴人去未多时。
九月十七还家清月相照秋花在庭哭霞客于花木房栊·其一
作者：杨圻
朝代：清
体裁：五言律诗

还家人不见，呜咽独归来。邻犬似相识，庭花犹自开。一年生白发，百战老红梅。夜月悽相照，悠悠上镜台。
九月十七还家清月相照秋花在庭哭霞客于花木房栊·其二
作者：杨圻
朝代：清
体裁：五言律诗

昨夜随天末，今宵见故园。入门泪如雨，相照失黄昏。明镜无颜色，秋花不共言。悽凉倚虚幌，对影失温存。
九月十二之夕自汉脱险东归诸友饯饮于江楼阿美夜半至登舟相送默然而已纪此为别·其一
作者：杨圻
朝代：清
体裁：七言绝句

金樽酒尽出离筵，江月茫茫客在船。此别莫须身世恨，感时泪溅玉人前。
九月十二之夕自汉脱险东归诸友饯饮于江楼阿美夜半至登舟相送默然而已纪此为别·其三
作者：杨圻
朝代：清
体裁：七言绝句

别后莫忘多保重，到时先报一平安。清秋幕府沙场月，共此天边翠袖寒。
九月十二之夕自汉脱险东归诸友饯饮于江楼阿美夜半至登舟相送默然而已纪此为别·其二
作者：杨圻
朝代：清
体裁：七言绝句

几回留送不成行，烽火难为去住情。辛苦贼中来独后，未妨人道为倾城。
九月十二诸友携酒伎饯我于江楼即席留慰阿美·其一
作者：杨圻
朝代：清
体裁：七言绝句

鹅儿酒色似江波，秋柳旗亭送客多。此别今朝谁最惜，玉人含泪唱黄河。
九月十二诸友携酒伎饯我于江楼即席留慰阿美·其三
作者：杨圻
朝代：清
体裁：七言绝句

手酌葡萄劝一觞，多情我惜杜韦娘。销魂天气重阳后，秋雨无声江柳黄。
九月十二诸友携酒伎饯我于江楼即席留慰阿美·其二
作者：杨圻
朝代：清
体裁：七言绝句

画帘明瑟捲秋烟，泪满金樽语满弦。更尽一杯君莫笑，江山都在美人前。
九月十二诸友携酒伎饯我于江楼即席留慰阿美·其四
作者：杨圻
朝代：清
体裁：七言绝句

年来范蠡久无家，西塞山前似若耶。君问归期载西子，春风流水碧桃花。
九月十五军中闻雁
作者：杨圻
朝代：清
体裁：七言绝句

黄昏鸿雁下潼关，一片西风明月间。河朔健儿听不得，千营齐唱念家山。
九月十五日大军云集榆关寒沙万幕秋色无际夜半出营望月
作者：杨圻
朝代：清
体裁：七言绝句

牙旗玉帐接苍茫，关下诸侯宿战场。二十万人齐带甲，三更明月五更霜。
九月十五日海峡望月感怀
作者：杨圻
朝代：清
体裁：五言律诗

梦远迷诸国，诗哀动九秋。何人风月夜，高咏海山楼。关塞无终极，星河一气浮。客心三万里，直北是幽州。
九月登台
作者：杨圻
朝代：清
体裁：五言律诗

孤意高秋里，江山摇落哀。人心薄万古，世事患多才。地势鹰蟠尽，边声马带来。年年风雨急，不敢复登台。
九月登武昌山诗
作者：杨圻
朝代：清
体裁：古风

醉后起缓带，宇宙为一放。落日吞江湖，五岳伏如盎。据席睨万里，落落诸态状。孤情不可言，苍然小万象。人类惟一生，大德天所尚。耕织而衣食，无争安贵让。亿万位尊卑，一二曰霸王。贵贱为之的，驱策使扰攘。圣贤与盗贼，皆为乱之创。喋血满万古，无人破其妄。嗟乎天生我，使与共板荡。其身可尺寸，其气难权量。欲与造物俱，冥穆穷其藏。云梦八九之，雄愁安足况。纵身云海间，咳唾星宿上。长风捲鸣雁，骭骨入秋壮。秋气杀万类，荡胸排纤障。有松高百尺，抚之以西望。昆仑来中原，群山争趋向。昆仑小者尔，安知无依傍。
九月送兰友之西安
作者：杨圻
朝代：清
体裁：五言律诗

秋色潼关近，春天万马鸣。纪程多古迹，得句用奇兵。落日天垂尽，黄河暮有声。举头形势在，意气未能平。
九江雪夜
作者：杨圻
朝代：清
体裁：五言律诗

风雪浔阳渡，千帆不可行。夜寒灯有语，诗静画无声。江上酒初暖，舟中山欲明。去年曾命驾，因忆剡溪情。
九龙城山园小憩
作者：杨圻
朝代：清
体裁：五言律诗

鹤语在深竹，萧然出世情。随潮灯火动，隔雨管弦清。星斗高无影，虚空静有声。一楼搜万象，爱此海山城。
乡书告余前岁虞山失陷余园宅已化焦土盖先洗劫财物书籍而后焚我园宅以掩迹所馀者厨下耳
作者：杨圻
朝代：清

国破家何惜，堆堆瓦砾新。生前成废宅，乱后但芳邻。枯木春犹发，奇书主易人。万方悲一概，遑惜我微身。汗牛下东海，聚散叹无端。奇字家声久，先芬手泽寒。传家书剑绝，医俗子孙难。文物东南尽，千秋诲盗看。
乡书告余前岁虞山失陷余园宅已化焦土盖先洗劫财物书籍而后焚我园宅以掩迹所馀者厨下耳·其一
作者：杨圻
朝代：清
体裁：五言律诗

国破家何惜，堆堆瓦砾新。生前成废宅，乱后但芳邻。枯木春犹发，奇书主易人。万方悲一概，遑惜我微身。
乡书告余前岁虞山失陷余园宅已化焦土盖先洗劫财物书籍而后焚我园宅以掩迹所馀者厨下耳·其二
作者：杨圻
朝代：清
体裁：五言律诗

汗牛下东海，聚散叹无端。奇字家声久，先芬手泽寒。传家书剑绝，医俗子孙难。文物东南尽，千秋诲盗看。
书工部集
作者：杨圻
朝代：清
体裁：五言律诗

此老盖忠孝，神交宁在诗。哀歌答君国，异代不同时。宇宙何多难，风流我所师。晚年下三峡，怀古动馀悲。
书张自忠将军
作者：杨圻
朝代：清
体裁：七言绝句

海天绝壁读书楼，松下房栊枕簟幽。帘底坐看云起处，洞庭五月似清秋。
书斋即事
作者：杨圻
朝代：清
体裁：五言律诗

径暖落红积，读书花屋深。春光在庭牖，容我惜分阴。啼鸟久不去，林端酬好音。蒙庄与苦李，商略遂初心。
书清建威将军阮炳福家传后
作者：杨圻
朝代：清
体裁：古风

英雄大底来田间，怀抱忠孝气苍然。中兴人物开凌烟，昔是何世今何年。咸同之际纷蛇豕，妖孽刘盆称天子。淮军崛起东勤王，楚尾吴头黄天死。当时湘军拜元戎，诏佐曾公归江东。李相知人善将将，大风从虎云从龙。吴江嘉兴腰击贼，贼势长蛇首尾逼。官军如云皆屏息，将军未至不敢击。将军怒挟风雨俱，从天上来裹创趋。入阵出阵枭九渠，马六百里人一夫。将军一夫万人敌，转战东南成半壁。帝命移军平两河，关陇燕齐驰羽檄。此时万马救中原，日月荡摩雷霆掣。明年入卫诏班师，献俘太庙来帝侧。帝曰宰相其汝功，惟汝斧钺汝衽席。相拜稽首非臣功，天王神武将士力。元和诸臣武古通，出将入相从晋公。报也每战称第一，四十封侯酬大功。临阵不著铜面具，创瘢刻划肩背胸。时清解衣示儿子，括骨拔镞筋血红。相国女孙杨圻娶，将军之孙圻女女。三世交亲五十载，熟闻风义皆掌故。自从汗马三十年，手执金印腰无钱。贵娶一妻戒二色，殁授五子数顷田。同时绛灌皆富贵，鼎食钟鸣喧管弦。功臣年表今谁数，独闻扶风儿孙贤。武帝旌旗在天上，褒公毛发图形状。沉吟异代昔同时，偶话中兴神俱王。草木皆兵淝水寒，云台将相眼中看。金陵犹在斜晖里，流涕江山思谢安。
书竟再奉赠一首
作者：杨圻
朝代：清
体裁：五言律诗

一犬吠春雪，经春惟掩关。阳回随远路，骨瘦似寒山。天性危时见，诗情痛定间。此书行万里，中有泪痕斑。
书裴伯谦河海昆仑录俊四首选二
作者：杨圻
朝代：清

春来羌雪断行人，愁杀长沙涕泪身。老马能知西域路，沂连山脉接昆崙。一卷新诗两鬓斑，喜闻季子及生还。迥肠曲似黄河水，流到天边又入关。
书裴伯谦河海昆仑录俊四首选二·其一
作者：杨圻
朝代：清

春来羌雪断行人，愁杀长沙涕泪身。老马能知西域路，沂连山脉接昆崙。
书裴伯谦河海昆仑录俊四首选二·其二
作者：杨圻
朝代：清

一卷新诗两鬓斑，喜闻季子及生还。迥肠曲似黄河水，流到天边又入关。
书裴伯谦河海昆崙录后·其一
作者：杨圻
朝代：清
体裁：七言绝句

眼前忽见玉门关，此地何人肉骨还。东望长安一回首，马头犹见肃州山。
书裴伯谦河海昆崙录后·其三
作者：杨圻
朝代：清
体裁：七言绝句

羌村一宿抱愁眠，万仞高山梦不前。扶上雕鞍出门去，天山残月雪连天。
书裴伯谦河海昆崙录后·其二
作者：杨圻
朝代：清
体裁：七言绝句

春来羌雪断行人，愁杀长沙涕泪身。老马能知西域路，祈连山脉接昆崙。
书裴伯谦河海昆崙录后·其四
作者：杨圻
朝代：清
体裁：七言绝句

一卷新诗两鬓斑，喜闻季子及生还。回肠曲似黄河水，流到天边又入关。
书谢许侯诸君·其一
作者：杨圻
朝代：清
体裁：七言绝句

相逢载酒细腰宫，半壁江山百战中。博得美人心肯死，书生未必异英雄。
书谢许侯诸君·其二
作者：杨圻
朝代：清
体裁：七言绝句

自怜书剑惜歌裙，何必相逢为峡云。我亦飘零同粉黛，丁年奉使老参军。
乱后青州道中遇故人·其一
作者：杨圻
朝代：清
体裁：五言律诗

流落知还在，惊疑各问名。春游犹浩荡，大业岂澄清。世界黄金尽，英雄白发生。百端待披沥，强肘莫成行。
乱后青州道中遇故人·其二
作者：杨圻
朝代：清
体裁：五言律诗

烟柳青州道，听莺买玉壶。春阴连海岱，客泪坠江湖。交臂几人在，知心旷代无。高山行不尽，我意亦崎岖。
二十日晨起游云林寺至巢枸坞日方午山深谷邃松篁成韵人影皆绿复登丹崖之巅江海湖山一望可尽即宋之问题诗处相传洞宾鍊丹洞中
作者：杨圻
朝代：清
体裁：五言律诗

探幽人以外，丹灶白云封。幽涧花为幛，春山雨满松。寻仙惟绝壁，出世有疏钟。惆怅重来客，新诗忆旧踪。
二月初五晨起吴公游牛头湾之马桥村步行田垄与乡民款语具言江潮盛时水及其扉因劝以种树之益村人意甚敬恭风俗敦朴归途争设香案拜迎于平畴新绿间公顾我笑曰此真民意也拱手谢之返舟走笔见示奉和三首纪实事也·其三
作者：杨圻
朝代：清
体裁：七言绝句

使君最爱话桑麻，步入江村野老家。争揖将军茅屋坐，殷勤笑劝吃杯茶。
二月初五晨起吴公游牛头湾之马桥村步行田垄与乡民款语具言江潮盛时水及其扉因劝以种树之益村人意甚敬恭风俗敦朴归途争设香案拜迎于平畴新绿间公顾我笑曰此真民意也拱手谢之返舟走笔见示奉和三首纪实事也·其二
作者：杨圻
朝代：清
体裁：七言绝句

犬吠鸡鸣满水滨，平畴对语意相亲。群儿拍手呼名姓，笑说英雄是好人。
二月初八侍吴将军至岳州岳人喜将军之重来也公宴于岳阳楼上畅饮竟日秉烛继夜冒雨归舟
作者：杨圻
朝代：清
体裁：七言绝句

舳舻千里溯沧洲，谢傅围棋且解忧。我醉欲眠人亦散，春灯风乱岳阳楼。
二月十七春阴微晴携眷游半淞园·其一
作者：杨圻
朝代：清
体裁：五言律诗

曲房红药暖，朗咏惜风光。一夜听春雨，平明看海棠。千车流水疾，十里午尘香。可忆神京事，清游过建章。
二月十七春阴微晴携眷游半淞园·其二
作者：杨圻
朝代：清
体裁：五言律诗

细雨落花密，疏帘清簟间。郡楼江木合，溪舫水风閒。草色怜裙屐，波光媚鬓鬟。小园犹可赋，我亦有湖山。
二月归石花林红梅半放高与楼齐霞客夫人手植也折花酹酒哭之肠痛人无知者时深庭幽窗雨雪之夜·其一
作者：杨圻
朝代：清
体裁：七言绝句

断无冰雪不聪明，受尽风霜气骨清。待得成林花更密，此君老大转多情。
二月归石花林红梅半放高与楼齐霞客夫人手植也折花酹酒哭之肠痛人无知者时深庭幽窗雨雪之夜·其三
作者：杨圻
朝代：清
体裁：七言绝句

当年索笑画栏西，蜡屐弓鞋踏雪泥。苦恨梅花还强笑，替人来作死夫妻。
二月归石花林红梅半放高与楼齐霞客夫人手植也折花酹酒哭之肠痛人无知者时深庭幽窗雨雪之夜·其二
作者：杨圻
朝代：清
体裁：七言绝句

一从和靖归来后，妻子梅花尽入诗。今日夜台环佩冷，独来携鹤守空枝。
二月归石花林红梅半放高与楼齐霞客夫人手植也折花酹酒哭之肠痛人无知者时深庭幽窗雨雪之夜·其五
作者：杨圻
朝代：清
体裁：七言绝句

云窗雾阁暗香生，旧日房栊幽恨成。鹤氅披来冰雪夜，可怜风格为谁清。
二月归石花林红梅半放高与楼齐霞客夫人手植也折花酹酒哭之肠痛人无知者时深庭幽窗雨雪之夜·其四
作者：杨圻
朝代：清
体裁：七言绝句

纸帐黄昏疏影斜，山中偕老羡林家。杨圻亦有夫妻树，我死当开并蒂花。
二月归石花林红梅半放高与楼齐霞客夫人手植也折花酹酒哭之肠痛人无知者时深庭幽窗雨雪之夜长沙吾宗人叶焕彬先生德辉博极群书为西南鸿儒去岁丁卯三月湘乱作被杀天下惊惜之及今三月死一年矣诵其前岁丙寅三月在汉赋诗见赠有万口樱桃说姓名之句有伤死友兼怅前游·其一
作者：杨圻
朝代：清
体裁：七言绝句

洞庭八月咏高秋，星斗连江醉岳州。与尔风情同万古，神营九塞不胜愁。
二月既望夜登岳阳楼玩月
作者：杨圻
朝代：清
体裁：七言绝句

南来寻胜不知愁，把火乘潮促夜游。月到君山人尽起，千灯上下岳阳楼。
云汉
作者：杨圻
朝代：清
体裁：五言律诗

只手扶云汉，因君接古欢。酒光随火煖，人语近梅寒。白雪高能和，青天上不难。国门飞万里，我倚斗南看。
云阳张桓侯庙
作者：杨圻
朝代：清
体裁：七言绝句

大业成时百事非，千秋长恨死生违。嗟余过此还垂泪，玉殿虚无空翠微。
五更风
作者：杨圻
朝代：清
体裁：古风

萧萧凉风云外起，长江大河秋万里。髯奴秉烛开剑看，举头忽觉四座寒。长剑当杀肉，风雨浑如哭。肝胆早晚照向人，明年再见衰草绿。
五月三日招孟璞饮石花林即席赋五十六韵
作者：杨圻
朝代：清
体裁：古风

三十气如虹，四十塞其向。两目生芒角，暌暌烛万象。运会与进退，德力私度量。与君论当世，醒醉莫名状。我方弱冠时，裘马恣佚宕。京师盛俊彦，著述相馈访。稽旧搜古心，审今揣新尚。丈夫重事业，初不薄卿相。大人守南郑，西征侍节仗。感时形胜中，怀古秦汉上。名山与大川，雄奇敌吟唱。快哉秦楚游，遂令文字放。长揖入郎署，交游略卑亢。五载三迁调，公卿有资仰。人称不羁才，礼法救倜傥。浮槎入南极，斗牛得依傍。七洲云水深，百蛮烟火壮。有时观山海，其气始浩荡。此地多豪杰，往时数霸王。我来问父老，遗恨满风浪。高堂张碧纱，粉壁图溟涨。仙羽和笙镛，秀木接帏帐。春洲风月高，秋海鱼龙荡。浓睡翻波涛，清诗洗烟瘴。辛亥冬十月，帝以天下让。恸哭过南海，谢时事奉养。幽幽石花林，春色自天贶。老母爱景光，细君备酒酱。穿径花竹密，面圃桑柘盎。滤药入清池，曝衣满花桁。子孙环而嬉，喜笑杂歌吭。始知意志消，乃觉宇宙圹。前年哀风木，从此永悽怆。平生爱君亲，茕独今安徬。丁兹玄黄厄，宁免池鱼况。频闻假斧柯，徒以辱大匠。出处讵微细，寂寞理无妨。云雾久闭塞，阴阳不消长。非杀不止杀，其理或非诳。谁其人之雄，按剑起而创。人生误读书，为相不如将。同光国步移，纲纪犹条畅。重文复轻武，百辟效忠谅。儒臣握兵符，用命不敢抗。宁非雨露深，无乃雷霆闶。士林矜气节，冰雪沃肺脏。致身由文章，用心无觑妄。安详得名器，久而负时望。岂曰无奸佞，诛锄厉惩创。风俗有时疲，廉耻以为谤。犹收规随美，实由缔造当。宫门疏谏书，枢密得閒旷。朝士歌退食，农夫安耕饷。致此岂偶然，有术靖嚣攘。乃思庚子前，礼失道未丧。煮酒论今昔，有泪滴清酿。
五月十三游宝岩题宽上人禅房·其一
作者：杨圻
朝代：清
体裁：五言律诗

深林日卓午，一路蝉吟微。僧坐觉山静，犬眠知客稀。晴云生翠嶂，幽鸟与之飞。早有结邻约，诛茅或可几。
五月十三游宝岩题宽上人禅房·其二
作者：杨圻
朝代：清
体裁：五言律诗

草长群木秀，禅房山果肥。客因乘水入，僧亦看云归。细雨鸟犹舞，深林花自飞。输他耕钓者，先我早忘机。
五月围城送人南归·其一
作者：杨圻
朝代：清
体裁：五言律诗

吁尔独忠孝，苍然论是非。兵间惟我伴，客里送君归。良夜留红烛，清谈有布衣。早知天下事，朝贵故人稀。
五月围城送人南归·其二
作者：杨圻
朝代：清
体裁：五言律诗

众贵独贫贱，男儿重失身。千门看落日，八口累诗人。盛气难从俗，恒心得事亲。羡君返乡国，拂尽上京尘。
五月度支部奏留引见颐和园·其一
作者：杨圻
朝代：清
体裁：七言绝句

蓬莱宫阙起云根，五鼓传筹鹤盖翻。虎帐两行金甲士，和衣卧月守宫门。
五月度支部奏留引见颐和园·其三
作者：杨圻
朝代：清
体裁：七言绝句

臣言声入九重清，天子初知我姓名。一脱朝衫身更健，帝恩原重骨原轻。
五月度支部奏留引见颐和园·其二
作者：杨圻
朝代：清
体裁：七言绝句

黄门奏事步趋齐，屏息听宣万籁低。惟有宫莺都不管，官家头上尽情啼。
五月度支部奏留引见颐和园·其四
作者：杨圻
朝代：清
体裁：七言绝句

天颜赤日绕龙鳞，臣是江湖载酒人。十载渔樵游魏阙，夜来犹自梦迷津。
五月望日偕廪丞同游宋王台遇雨而返是夕月殊佳计去年今日到此已一年矣·其一
作者：杨圻
朝代：清
体裁：七言绝句

驱车共上宋王台，指点千峰动古哀。看尽夕晖下山去，背人风雨过江来。
五月望日偕廪丞同游宋王台遇雨而返是夕月殊佳计去年今日到此已一年矣·其三
作者：杨圻
朝代：清
体裁：七言绝句

六合为家换鬓丝，去年今日一年期。起来推枕望河汉，山月窥人擘荔枝。
五月望日偕廪丞同游宋王台遇雨而返是夕月殊佳计去年今日到此已一年矣·其二
作者：杨圻
朝代：清
体裁：七言绝句

雨过沧溟夕气清，山楼红烛翠岩明。壮心已否销磨尽，卧听荒江入海声。
五老峰庐山最高处
作者：杨圻
朝代：清
体裁：七言绝句

莫负今朝宿斗牛，抠衣便欲叩琼楼。平生第一登高处，只有青天在上头。
五老峰庐山最高处
作者：杨圻
朝代：清

莫负今朝宿斗牛，枢衣便欲叩琼楼。平生第一登高处，只有青天在上头。
京口夜泊
作者：杨圻
朝代：清
体裁：五言律诗

暮云横北固，断岸又轻阴。渔火风江乱，梅花雪店深。宦情随白雁，诗价压黄金。不恨知音少，空山早碎琴。
京口江楼感赋·其一
作者：杨圻
朝代：清
体裁：五言律诗

人事随年异，风华自等闲。樽前来涕泪，楼外有江山。身喜渔樵外，情危屈宋间。乱离挈妻子，那得有欢颜。
京口江楼感赋·其三
作者：杨圻
朝代：清
体裁：五言律诗

自有真忧乐，难为世俗论。诗心清到骨，禅理淡无言。山水秋天急，风潮夕照翻。还从上高阁，回首乐游原。
京口江楼感赋·其二
作者：杨圻
朝代：清
体裁：五言律诗

江山如夙昔，客舍怅淹留。水柳将藏岸，风帘时出楼。数州云入海，万木雨连秋。岂少他乡感，甘心作远游。
京口江楼感赋·其四
作者：杨圻
朝代：清
体裁：五言律诗

亦自能投笔，登楼赋远游。相看一樽酒，起顾四山秋。眼底旌旗满，灯前风雨愁。何人吹玉笛，万里夜行舟。
京口遇友人酒楼
作者：杨圻
朝代：清
体裁：五言绝句

喜遇淮南客，春醅载小舟。晚来江雪下，红袖满山楼。
京口遇范肯堂先生·其一
作者：杨圻
朝代：清
体裁：五言律诗

桃花逐春水，江上忽逢君。宇宙今何世，风流意不群。暮潮生细雨，绝壁起閒云。严武军中事，相看感旧闻。
京口遇范肯堂先生·其二
作者：杨圻
朝代：清
体裁：五言律诗

忧乐谁前后，含情未忍言。与君看落日，为我话中原。时难文章弃，春深草木繁。卧来江渚冷，高枕向乾坤。
京口雪中望多景楼
作者：杨圻
朝代：清
体裁：七言绝句

润州金碧倚寒空，断岸江流入画中。山照半楼千尺雪，十分缟素一分红。
今夏奇热妇病暑疟入夕热甚则屏去婢侍伴之达旦二十三夕大雨如注病霍然矣喜赋·其一
作者：杨圻
朝代：清
体裁：七言绝句

三伏炎蒸病骨支，幽帘清簟屏红儿。相如也解文君渴，夜半无人雪藕丝。
今夏奇热妇病暑疟入夕热甚则屏去婢侍伴之达旦二十三夕大雨如注病霍然矣喜赋·其二
作者：杨圻
朝代：清
体裁：七言绝句

玉枕纱橱水木幽，阿香车过夜蝉收。催诗毕竟能驱疟，山雨飞窗风满楼。
今年四月二十七日为翁文恭相国九十生日师郑眷念师门特于陶然亭创瓶社徵诗岁以为例来书示名流新诗并嘱题·其一
作者：杨圻
朝代：清
体裁：七言绝句

知己输君感子期，文章误我十年迟。春风不及称桃李，我亦江南第一枝。
今年四月二十七日为翁文恭相国九十生日师郑眷念师门特于陶然亭创瓶社徵诗岁以为例来书示名流新诗并嘱题·其三
作者：杨圻
朝代：清
体裁：七言绝句

苏轼道场宁解厄，太鸿栗主总伤神。即今社日多诗客，尚有贞元队里人。
今年四月二十七日为翁文恭相国九十生日师郑眷念师门特于陶然亭创瓶社徵诗岁以为例来书示名流新诗并嘱题·其二
作者：杨圻
朝代：清
体裁：七言绝句

放棹湖山黄叶村，翠微语罢近黄昏。谁怜白鸽峰前月，不照君门照墓门。
他营卒自言善吹笛亦为书两绝·其一
作者：杨圻
朝代：清
体裁：五言绝句

孤月长城上，春风绝塞间。征夫无骨肉，祗解念家山。
他营卒自言善吹笛亦为书两绝·其二
作者：杨圻
朝代：清
体裁：五言绝句

法曲人间满，深宫路几千。李谟天宝后，流落已三年。
仙佛谣
作者：杨圻
朝代：清
体裁：古风

太白学仙苏晋佛，昌黎反之学圣贤。圣贤自古皆不死，奚独名字留山川。真人不死皆有以，俎豆千秋宁口传。圣贤仙佛我皆敬，圣贤仙佛非偶然。心出宇宙入地狱，功及万类无后先。聪明正直劳定国，忠孝节义人伦全。浩然真气不剧灭，自有神明存人天。方今众生倒悬苦，披发撄冠谁往焉。屠刀在手苟富贵，以人杀人猛空前。白骨如山鸟兽遍，黄金满地萁豆煎。新垣乐大称先觉，能门众妙徒万千。燃犀现形照精魅，欲叩紫府宁非癫。我心自佛骨自仙，焉用谷神与谈禅。未能事人救涂炭，何心笑拍洪崖肩。
代孚威挽陈韬老
作者：杨圻
朝代：清
体裁：联

处天下之至难，行乎若素；后百世而尚论，文如其人。
代帅挽孔祥榕母劳氏
作者：杨圻
朝代：清
体裁：联

女学昉儒门，礼失能求徵我鲁；政声齐万石，河清可俟付儿曹。
代挽太炎先生
作者：杨圻
朝代：清
体裁：联

虽黄巾犹重经师，汉末儒林有高密；为来者预培贞干，凌烟位业肇王通。
代挽太炎先生
作者：杨圻
朝代：清
体裁：联

解经如高密，黄巾犹重师儒，知汉末纵有桓灵，苟非离经叛道用夏变夷，能易一姓不至亡国；讲学有王通，凌烟实承化育，数贞观以来方策，几多贤士名臣拨乱反正，今无其人吾谁适从。
代挽孙伯兰㓋伊
作者：杨圻
朝代：清
体裁：联

公辅济危时，河朔英灵钦海宇；客星暗南斗，大江风物正清明。
代挽潘复夫人
作者：杨圻
朝代：清
体裁：联

功成夫婿赋闲居，正板舆共乐天伦，耄耋失承欢，应为佳儿恸佳妇；修到子孙侍偕隐，欢药灶不闻国手，阴阳参燮理，难求良相媲良医。
代挽潘复夫人
作者：杨圻
朝代：清
体裁：联

板舆振孝养家风，独赋闲居，从此黄门哀诔满；长簟忆闺帏淑德，此时营奠，可堪元相泪痕多。
代挽潘总理夫人
作者：杨圻
朝代：清
体裁：联

盈盛肇姬姜，四世堂开，彤史讴歌光相业；涅槃徵福德，九天花堕，黄门涕泪费哀辞。
代挽王树楠
作者：杨圻
朝代：清
体裁：联

北学振宗风，亦循吏亦儒林，高密师承从汉末；边陲沾化雨，知文章知道德，管宁遗爱满辽东。
代挽王树楠
作者：杨圻
朝代：清
体裁：联

经术治术同源，汉末儒林半循吏；西陲东陲俱化，辽中管子亦文翁。
代挽田中玉
作者：杨圻
朝代：清
体裁：联

惠政在乡闾，七鬯不惊能保境；师恩量玉尺，青灯有味忆谈兵。
代某遗老挽清皇室穆宗瑜瑨二妃奉安
作者：杨圻
朝代：清
体裁：联

六十载相依为命，悠悠日月数昭阳，可怜斑竹共招魂，草间尚有遗臣，欲吊湘君惟涕泪；廿四年到处无家，历历兴亡见天宝，此后苍梧同伏腊，地下若逢先帝，寄言龙种尽平安。
代玉公挽吴静山中将
作者：杨圻
朝代：清
体裁：联

盛业靖西陲，直北关山，无限边氛思颇牧；中兴余福将，西泠烟水，可堪白发话开天。
代玉公挽王承斌上将
作者：杨圻
朝代：清
体裁：联

三十年投笔共驰驱，运筹决胜志勇兼人，沥胆披肝君最久；旬日间采薪成永诀，事业交情公私一恸，素车白马我来迟。
代玉帅挽南海联
作者：杨圻
朝代：清
体裁：联

其人如景星卿云，栖栖一代；满眼是莺飞草长，眇眇愁余。
仲春送人之湘粤
作者：杨圻
朝代：清
体裁：五言律诗

绿遍河阴柳，春光惊客心。十年纷寇盗，百战罢登临。江海从军远，烟花送别深。为人多涕泪，与尔一沉吟。
伊川·其一
作者：杨圻
朝代：清
体裁：五言绝句

川上夕阳尽，山明飞雪花。停车频问讯，可有姓程家。
伊川·其二
作者：杨圻
朝代：清
体裁：五言绝句

夕阳烟火生，山静清川晚。一叶落寒流，苍然诗思远。
伊川晚归
作者：杨圻
朝代：清
体裁：七言绝句

疏林红叶香山晚，绝壁寒流伊阙閒。日落秋原最高处，无人饱看洛阳山。
伊犁马歌赠某将军
作者：杨圻
朝代：清
体裁：古风

玉门以西皆高山，飘沙踏雪青海湾。将军牵马西极来，与之共登黄金台。忆昔高宗征西戎，一着戎衣成大功。诸将神武之英雄，亲催坐骑汗血红。渥洼灵产古所尚，所生龙子无凡相。风尘满地一顾之，知其骨瘦心雄壮。凉风万里过流沙，东望长鸣意浩荡。主人安西高都护，盘马弯弓气如虎。狐兔满前不经意，来朝临敌如风雨。昨宿天山今幽燕，四蹄踯躅生云烟。兀立堂下高七尺，天寒日没思苍然。长安争传红叱泼，先朝尚有照夜白。自从大宛来中原，十万天闲皆失色。噫嘻，冀北之群今凡材，麒麟行地谁怜哀。不见云台高百尺，空令瑶水绮窗开。
余与妇徐檀今岁皆有白发妇有诗见戏存之
作者：杨圻
朝代：清
体裁：五言律诗

我亦怜才意，怜君白发生。一身无俗骨，七步负时名。世乱多婚嫁，家贫少弟兄。为君缠万贯，烟水载倾城。
余君奉其父丧由天南回国返汉上同为鲜民诗以送之
作者：杨圻
朝代：清
体裁：七言律诗

送子飘飘黄鹤楼，大江风月已高秋。故人西去无长策，汉水东流忆旧游。成事艰难同作客，惊心摇落独归舟。平生祇爱他乡好，满眼家山满眼愁。
余斋外多白牡丹夜来风色清朗从将军月下玩赏清露有香曲尘不起恨无名句寿名花耳
作者：杨圻
朝代：清
体裁：七言绝句

素娥青女捧晶盘，莫当杨妃醉后看。能享繁华能本色，十分清白一分寒。
余既遭忧还虞山虚霩园山石微寒水花时落幽居怀人况丁秋色摇落无尽闭门而已简北京友人
作者：杨圻
朝代：清
体裁：七言律诗

甲兵满地东南行，江海秋高涕泪清。天下谁堪为己任，何人一见便心倾。自将贫贱酬无道，可许文章享大名。尚有袖中治安策，知君意气未能平。
余自辛亥谢禄抱琴入山洒扫松月内子霞客贫而能乐诗以慰之
作者：杨圻
朝代：清
体裁：五言律诗

风尘满京洛，贫贱意如何。白眼花前少，朱轮乱后多。秋灯妻伴读，夏日吏催科。为我沽新酿，诗人早晚过。
余访张定武将军于彭城暇夕出东门步云龙山下闻寺屋中营卒弹琵琶入听卒甚恭请题诗镌琵琶为书四十字
作者：杨圻
朝代：清
体裁：古风

铁骑三军壮，檀槽十指雄。天寒睢水上，大雪满雕弓。木叶孤城响，黄河月夜流。将军听不得，故国故宫秋。
佚题
作者：杨圻
朝代：清
体裁：古风

公等都游侠儿，我也有幽燕气，可怜北去滞兰成，听鼙鼓一声，怆然出涕；醉后摩挲长剑，闲来收拾残棋，惭愧西来依刘表，看春江万里，别有伤心。
佚题
作者：杨圻
朝代：清
体裁：联

勋业在边陲，老将今思赵充国；久闲生髀肉，匈奴犹说李将军。
佚题
作者：杨圻
朝代：清
体裁：古风

北方佳人，遗世而独立；东邻处子，窥臣者三年。
佛堂联
作者：杨圻
朝代：清
体裁：联

一时佛在；如是我闻。
作贼
作者：杨圻
朝代：清
体裁：五言律诗

王霸今非论，华夷此一时。倒悬谁可解，逆取亦何辞。景略真名士，王敦自可儿。无人能作贼，赠策愧无词。
佳期
作者：杨圻
朝代：清
体裁：五言绝句

佳期邈若云，静坐秋思发。画廊微风来，落花乱明月。
佳节
作者：杨圻
朝代：清
体裁：五言律诗

国破犹佳节，松醪细细尝。诗肠河九曲，乡泪雨千行。花市春江暖，山桥酒店香。非关思故土，衰病耐殊方。
侍吴公阅武晚归
作者：杨圻
朝代：清
体裁：七言绝句

草绿辕门动绣旗，将军新令教鱼丽。一声画角青山晚，万马归营鸟不知。